text:
Reyði posin er til serliga dálkandi burturkast, t.d. allan tann kemiska lút tú nýtir til húsið, bilin, bátin o.s.fr. Eisini kann smærri elektronikkur latast til endurnýtslu.
Tá tú skalt lata reyða posa inn, skalt tú seta hann saman við gráa posa tann dagin, hesin verður heintaður. So verður reyði posin tikin og tú fært ein nýggjan í staðin.
Um tú ongan reyðan posa hevur, kanst tú boða okkum frá hesum á irf@irf.fo , so bera vit tær ein út, næstu ferð tín grái posi verður heintaður.
Reglugerð:
• Tryggja tær, at íløtini eru tøtt.
• Tryggja tær, at einki brotnar í posanum, t.d. perur.
• Lat lút vera í upprunaílatinum.
• Um tú hevur stoytt kemiskan lút í annað ílat, skriva so á hvat er í, so hetta kann handfarast rætt.
• Bind um reyða posan, tá ið hann er fullur, so einki fer úr.
Góð ráð:
Lat posan standa væl heima: Lat posan standa væl t.d. í spann, so perur o.a. ikki brotna.
Kyksilvur vandi tá spariperur ella ljósrør brotna:
Tá ið spariperur ella ljósrør brotna, kemur kyksilvur í luftina. Tað mást tú ikki anda í teg. Tá slíkt brotnar – lat liggja! Slepp tær burtur, meðan tú luftar út í 30 minuttir. Rudda varisliga upp, pakka tað brotna væl inn og lat tað so í gráa posan. Ikki dustsúgva, tí tad breiðir kyksilvurið út.
Goym battaríir í krukku:
Fyri at eldur ikki skal standast av battaríum, verður mælt til, at tú goymir tey í krukku við loki á.
Lat alt vera í tøttum íløtum:
Um ymiskur húsarhaldsløgur verður blandaður saman, kann vandi vera fyri at eldur kyknar í ella skaðiligur dampur stendur frá.
Lat posan ikki gerast ov fullan:
Gerst posin ov fullur, er størri møguleiki fyri at ting brotna við vanda fyri tær og teimum, sum skulu handfara posan.
Heilivágur:
Leivdir av heilivági og sproytur skulu latast apotekum ella heimasjúkrasystrum.
Vil tú vita meira?
Tað serliga dálkandi burturkastið, sum kemur til IRF í reyða posa, verður pakkað og sent til burturbeiningar hjá góðkendum móttakara uttanlands.
Ein partur av burturkastinum verður brendur á serútgjørdum brennistøðum, ið brenna við serliga høgum hita. Á henda hátt verður eitraða burturkastið gjørt óskaðiligt, samstundis sum hitin frá brenningini fer til fjarhita og elveiting.
Ein annar partur av burturkastinum verður kemiskt viðgjørdur, meðan seinasta leivdin verður goymd á serútgjørdum økjum, t.d. í niðurløgdum námum.


c: text/html

text:
Pasta við kjøtsós
Tilfar
1 -2 leykir, hakka í bitar (uml.. 100 g)
3 gularøtur, hakka í smátt (uml. 250 g)
2 blaðselleri, hakka í smátt (uml. 100 g)
1 dós hakka tomatir
2 dl. hønsebouillon
70 g. tomatpuré
400 g. hakka oksakjøt (uml.. 12% fedt)
1 spsk. hakka frísk oreganblø
25 minuttir at gera
Uppskriftin er til 4-6 persónar
Mannagongd
Koyr grønsakir, tomatir, bouillon og tomatpuré í eina grýtu og set uppá kók. Koyr síðan kjøt og rør gott til kjøti fer sundur í smáar bitar. Krydda við oregano, salt og pipar. Lat kóka í uml. ½ time.

robotstxt: allowed

filter: keep


text:
Skúgvur
Skúgvur (lat. Stercorarius skua) er nakað sum mási til støddar, brúnur sum hini kjógvasløgini, ikki búkhvítur og hevur onga snældu. Sum kjógvin er eftir ritu, er skúgvurin eftir likku, eltir hana, snittandi og snarandi, inntil hon má spýggja. Men kemur tá ein flokkur av ritum og ternum eftir honum, so má hann skunda sær at flýggja. Og ikki er hann snúiligari enn so, at kjógvin tuskar hann av. Úr sjónum fær hann sær seið og sild. Fyri bjargafuglin er hann skaðiligur, helst fyri lundan, tekur bæði egg og fugl. Lítið er til av honum. Tað, sum er í Evropa, hevur tikið sær búgv í somu londum sum Norðmenn í forðum, í Føroyum, Hetlandi, Orknoyggjum, Hebridum, Íslandi og ikki sørt í Grønlandi.
Áður átti hann nógvur í Føroyum. Søgn er, at í støðum var hann so tættur, at fjallmenn stundum, tá ið um ráddi, nýttu eggini til at blaka fyri seyð. Í summum bygdum beinskerdu teir ungarnar og tóku teir so — mangar túsund í tali — tá ið teir vóru fullvaksnir og feitir. Men fyri skaðan, hann gjørdi í bjørgunum, varð roynt at avoyða hann, og tað eydnaðist teimum so, at um ár 1900 vistu teir bara 4 pør vera eftir — í Skúvoy, Stóru Dímun, Svínoy og Saksun. Tá friðlýstu teir hann, og nú er hann væl afturnørdur. Mestur er hann í Saksun; har eiga um 100 pør, og ikki er nevnt um nakað spell av teimum. Tað sigst eisini, at í teimum høgum, sum hann áður átti mestur, skóru teir meiri seyð tá, enn teir skera nú. Har, sum fuglur, ið føðir seg av sjónum, eigur nógvur, verður altíð nógv gras.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Tann 1. november 2016 verða viðførisreglurnar hjá Atlantic Airways broyttar soleiðis, at tær samsvara við reglurnar hjá flestu flogfeløgum á okkara leiðum.
Tað merkir, at 1. november verður farið frá vekt til stykkir av viðføri. Tað vil siga, at ferðafólk framyvir kunnu innskriva ávíkavist eitt ella tvey stykkir av viðføri; alt eftir slagi av ferðaseðli.
Fleiri kilo og ókeypis vogn
Broytingin hevur við sær, at tú hevur loyvi at innskriva eitt viðføri við á 23 kg. Vigar viðførið meiri enn 23 kg, skalt tú rinda fyri yvirvekt, sum kostar 199 krónur upp til í mesta lagi 32 kg.
Vilt tú tryggja tær, at tú ikki skalt rinda eyka, má hvørt stykki av loyvdum viðføri viga í mesta lagi 23 kg.
Ferðast tú við pinkubarnið (ml. 0-2 ár) kanst tú innskriva barnavogn/klappstól uttan eyka kostnað; umframt at pinkubarnið nú hevur loyvi at innskriva eitt viðføri á 23 kg.
Hevur tú fleiri stykkir av viðføri at innskriva enn ferðaseðilin loyvir, kanst tú keypa eyka viðføri við check-inn-skivuna á flogvøllinum. Móti sumri 2017 verður møguligt at keypa eyka stykkir av viðføri á netinum.
Frá 1. november 2016 síggja viðførisreglurnar tískil soleiðis út:
Betra um innskrivingina í Kastrup
Atlantic Airways skifti í summar frá at innskriva fólk í terminali 2 í Kastrup til terminal 3. Og nú verður betrað um tænastuna í terminali 3 soleiðis, at ferðafólk hava møguleika at brúka sjálvgreiðsluna til viðføri (Self Service Bag Drop). Tað er bert møguligt at nýta sjálvgreiðsluna (Self Service Bag Drop), um hvørt stykki av loyvda viðførinum vigar í mesta lagi 23 kg.
Tá ferðafólk hava innskrivað viðførið í automatunum og fingið merkið á, er nú møguligt at brúka ómannaðu skivurnar frá nummar 21-29. Hetta fer at gera avgreiðslutíðina hjá tí ferðandi stytri og meiri smidliga.
Um tørvur er á hjálp ella ferðafólk skulu keypa eyka stykkir av viðføri, skulu tey brúka mannaðu skivurnar frá nummar 31-39.
Frá 8. november 2017 verður møguligt at nýta Self Service Bag Drop á flogvøllinum í Kastrup.
Vinaliga
Atlantic Airways


text:
Í menniskjum góður tokki gevst...
Nógvar eru familjurnar sum hava havt stóra gleði av hjálpini Í menniskjum góður tokki hevur latið og mangan hevur hendan hjálpin verið tann sum hevur bjarga nógvum børnum eini góð, gleðilig og mett jól.
Støðan er
tann í okkara samfelag í dag at vit hava alskyns familjur sum liða undir at
vera í fátækravága og aðrar fátækar, vit síggja hvussu hetta tabuseraða evni er
komin undan kavi og hvussu hagtølini sveima inn bæði frá Í menniskjum góður
tokki og hagtalsstovuni.
Nógv eru tey
árin sum kunnu standast av at børnini liða undir hesum og er hetta nakað sum
fylgir okkara børnum alt lívið og eru tey merkt inn á bein og hava fingið ar á
sálina.
So er
spurningurin tann er tað okay at vit hava familjur sum liða?
Er tað okay
at har eru børn sum fara svong í song?
Og er tað
okay at vit hava børn í hópatalið sum vera útihyst frá aktivitetum sum ítrótti
og líknandi vegna at valið er millum eitt limagjald ella mat á borðið!
Núverandi
samgonga sum hevur sett seg at varða av okkara samfelag og Føroya fólki hevur
frá byrjan av sett seg ímóti at eitt fátækramark bleiv sett og fyri viku síðan
valdi hendan sama samgonga at nokta fyri at barnafrádrátturin kundi hækkast við
1500 kr.
Samgongan
hevur ístaðin fyri at varða av vælferðarsamfelagnum valt at avlaga
vælferðarsamfellagið hóast hetta júst er skapt til at vit sum borgarar kunnu
fáa eina hjálpandi hond tá ið livsstøðan kann vera eitt sindur óvæntað!
Eg vóni at
eg um nøkur fá ár kann lesa at Í menniskjum góður tokki gevst tí at hendan hjálpin
ikki er neyðug meira av tí at samfelagið og tey sum hesum stýra hava tikið hesa
ábyrgd á seg.
Eg eri
flóvur av at vit hava fólk sum eru í tí keðiligu støðu at tey hava ringt við at
breyðføða sær og ikki fáa hjálp frá samfelagnum tí tað eigur ikki at henda seg
í okkara ríka samfelag at vit hava fólk sum fara svong í song.
Vit hava
nokk av ríkidømi og orku til at veita hesa hjálp og vit eiga eisini at veita
hesa hjálp!
So eg vil
heita á tykkum sum varða av okkara landi takið tykkum tað ábyrgd á tykkum sum
eigur at vera og fái hetta gjørt ongantið ov skjótt!
Tí minst til
ein keðilig støða kann henda fyri ein og hvønn, tað kann vera tín granni, tíni
vinfólk, tín systir og tað kann vera tú sum kemur út fyri hesu støðu!
Við
Javnaðarkvøðu
John av
Reyni


text:
Hetta er ein kunningargluggi hjá Selatraðar kirkju, har guðstænastur og tiltøk verða lýst.
Gudstænasta er hvønn sunnudag kl. 12.00
Gudstænasta – 20. mai 2018
Sjóvar kirkja kl. 11: Símun Persson Jacobsen.
Gudstænasta – 21. mai 2018
Selatraðar kirkja kl. 17: Símun Persson Jacobsen.
Hvítusunnudag gongur talvan í Sjóvar prestagjaldi fyri Føroyska Bíbliufelaganum.
Her er ein videofilmur frá Selatraðar kirkju
Formaður í kirkjuráðnum á Selatrað er:
Durita Djurhuus
Jústinus Ejdesgaard hevur á Folkakirkjan.fo nakrar greinar, har prátað verður við okkara kirkjutænarar:
Durita Djurhuus, deknur og orgarnistur
Gerhard Zachariasen, deknur
Joen Karl Djurhuus, deknur
Jangrím Poulsen, organistur
Hans Kristian Djurhuus, klokkari


text:
Hetta er tíðin, tá ið flest fólk plaga at fara í summarfrí. Tíðin, tá ið vit seta ferðina niður og slappa meir av. Vit vilja fegin síggja heimin. Vilja út. Ymiskt er, hvagar fólk fara at ferðast. Summi fara í útlond, í aðrar mentanir. Onnur ferðast í egnum landi. Vit fara við hesum at heita […]
Blóman Sum blóman elvi eg til spenning í einum skógi har eingin ferðast trúgvi eg. Hvørt sár er fullkomið, læsir seg inni í eini lítlari lítillætnari blómu, elvir til pínu. Pína er ein blóma sum hon, sum henda, sum hon, sum henda. Robert Creeley (1926.2005) Alexandur Kristiansen týddi. Yrkingin stendur í bókini Veingir, 99 týðingar […]
Trettandi Vencilin floyttur Tíðindaskriv Hin trettandi Vencilin er nú fermdur og hevur júst lagt frá landi. Umborð eru seks føroyingar og ein argentini, ein svii, ein norðmaður, ein dani, ein amerikumaður og ein bengalari. Átta núlivandi, og fýra fyrrlivandi; tó tekstir teirra liva sum ongantíð fyrr – nú eisini á føroyskum. Og talan […]
Í gjár, tann 17. juni, tjóðardag íslendinga, tá fylti amerikanski yrkjarin og týðarin, Ron Padgett , (f.1942) 71 ár. Hann er sostatt ein dag eldri enn Sir Paul McCartney. Ron Padgett hevur givið út yrkingasøvn, hann hevur skrivað ritroyndir um at læra ung at skriva skaldskap, hann hevur skrivað undirvísingartilfar, og eisini hevur hann millum […]
Vit mæla til, frá og um Mentanarnáttina var forvitnisligt tiltak á Landsbókasavninum, har Kinna Poulsen, Erhard Jacobsen og Oddfríður Marni Rasmussen hugleiddu um at ummæla. Eisini var kjak, ið Gunnar Nólsøe úr Útvarpinum stýrdi. Her er hugleiðingin hjá Oddfríði Marna Rasmussen. Hvat eru vit? Hvat kallað vit okkum sjálv? Eg eri lærari, […]
Og í dag, mentanarnáttina, fekk eg í hondina tann 13. Vencilin. Hann varð borin niðan á Bókamiðsøluna í dag, og kemur hann vónandi at fjala seg í postkassanum hjá summum í komandi viku. Hini, sum ikki halda Vencil, og fáa hann sendandi til dyrnar, tey áttu at gjørt tað nú á vencil@vencil.fo, ella fara í […]
Ein av yrkjarum heimsins, sum hevur havt størstu ávirkan á heimsskaldskapin, er helst tann hárfagri og lívligi jødin, Allen Ginsberg. Hann hevði í dag fylt 87 ár. Ikki skal gerast nógv burtur úr tí her. Vit lata hann sjarmera seg fram í nøkrum fáum útvaldum klippum av jútúb. OMR


text:
Sløg av rembursi
Tá tú skalt nýta remburs, er gott at vera varur við, at eitt ella fleiri orð altíð eru knýtt at rembursinum.
Innflutningsrembursur ella útflutningsrembursur
Ein innflutningsrembursur og ein útflutningsrembursur eru í grundini tað sama. Munurin er bert, um rembursurin verður skoðaður frá keyparans ella seljarans síðu.
Rembursur, sum ikki tekst aftur ella rembursur, sum tekst aftur
Um rembursurin ikki tekst aftur, kann hann ikki broytast ella takast aftur – uttan so at báðir partar eru samdir um hetta. Um rembursurin tekst aftur, kann bankin hjá innflytara ganga frá rembursinum, inntil bankin hjá útflytara hevur lokið krøvini í rembursinum. Rembursar, sum takast aftur, vera ógvuliga sjáldan nýttir í royndum.
Váttaður ella óváttaður rembursur
Um rembursurin er váttaður, kann bankin hjá seljara veita trygd fyri gjaldinum til seljara, tá avtalaðu skjølini verða løgd fram. Um rembursurin er óváttaður, borgar bankin hjá seljara ikki fyri gjaldinum.
Tað merkir, at um seljari tekur ímóti einum óváttaðum rembursi, er tað bert bankin hjá keypara, ið veitir trygd fyri gjaldinum. Um bankin hjá keypara av einhvørjari orsøk ikki kann gjalda, fær seljari sostatt bert gjaldið, um rembursurin er váttaður av bankanum hjá seljara.
At sight-rembursur ella rembursur við útsettum gjaldi
Við einum at sight-rembursi fær seljari gjaldið, tá tey avtalaðu skjølini verða løgd fram. Hetta er tað mest nýtta. Ein annar møguleiki er, at seljari og keypari avtala, at goldið verður seinni, og tá er talan um ein remburs við útsettum gjaldi.
Standby-rembursur
Ein standby-rembursur virkar sum ein trygd, ikki sum gjaldsháttur. Tá ein standby-rembursur verður nýttur, syrgir innflytari sjálvur fyri gjaldinum, og standby-rembursurin kemur bert í spæl, um innflytari ikki rindar sambært avtaluni. Standby-rembursur verður ofta nýttur í sambandi við støðuga vørusending.


text:
Seinasta vikuskiftið var Bragdið árliga túrin til Tårnby Games á Amager. Hetta er ein av heilt stóru breytarkappingunum í Danmark, og flestu av sterkastu ungdómum í Danmark leggja leiðina framvið her, og skjóta kappingarárið í gongd. Tað sama hevur Bragdarungdómur gjørt í nøkur ár nú, og mangt eitt bólkamet er fallið á breytini í Tårnby. Eisini hava Bragdarungdómarnir altíð borið mong heiðursmerki við sær til Føroya.
Fleiri av bestu íðkarunum hjá Bragdinum seinastu árini vóru ikki við á túrinum, men tað sást ikki aftur, tá tey fóru at telja heiðursmerki eftir lokið stríð. Maður kemur í mans stað, verður sagt, og so var eisini í hesum førinum, tí heiðursmerkini vóru enn fleiri enn vanligt. Harumframt vóru fleiri bólkamet og ein ørgrynna av persónligum metum, sum jú er tað mest grundleggjandi.
Ein partur av hópinum avmyndaður á breytini. Sólin skein so lystiliga báðar dagarnar og bjóðaði ljósu føroysku húðini av
Rógvi Róin var ein av leiðarunum, og hann hevur skrivað eitt sindur frá báðum døgunum, og hevur gjørt øll úrslitini upp. Vit geva Rógva orðið:
15 PERSÓNLIG MET, 1 GULL OG 5 SILVUR
Ein super dagur í góðveðrinum í Tårnby er av. Síðani á miðdegi hava ungu íðkararnir hjá okkum kappast og havt tað stuttligt – saman við javnaldrum úr øllum Danmark, Svøríki, Norra og Týsklandi.
Hvat viðvíkur úrslitum gjørdist dagurin eisini á einari leið – ella eitt sindur betur enn tað. 15 persónlig met eru sett í dag, 1 gull heiðursmerki (Jónas Isaksen á 800 m) og 5 silvur heiðursmerki (Andreas 100m og hæddarlop, Brá 400m og Eiri 80m forðarenning og 800m). Fleiri av teimum yngstu luttakarunum hava ikki luttikið í skrásettum kappingum áður, so fimm av teimum ungu fingu skrásett síni fyrstu úrslit; 18 íalt (Heiða Jacobsen 3, Jógvan í Lon 5, Óðin J. Glerfoss 4, Róaldur Marjunarson 4 og Rúni S. Vang 2)
Niðanfyri síggjast øll úrslitini frá í dag.
Grønt = nýtt persónligt met
Appelsingult = fyrstu ferð úrslit er skrásett
Nú fara vit at slappa av og gera okkum klár at fara út at eta í bovlinghøllini, sum liggur beint við hotellið.
Tá vit hava etið, vænti eg, at øll verða móð og troytt av hesum degi. Av at kappast og at heppa – og av sólini, sum hevur bakað niður her á flatlondum.
Eitt sindur skrappur, men bæði beinini á jørðini. Og tvey silvurmerki fyrsta dagin. Andreas setti eisini eitt gott persónligt met á 100 metrum, og er helst triðskjótasti føroyingurin í løtuni
ENN EIN GÓÐUR DAGUR Í TÅRNBY
Var leygardagurin góður, so hevur hesin dagurin ikki verið minni góður. -Sólin hevur bakað niður allan dag og flestu hvítu føroysku kropparnir hava skift lit; onkur hevur luktað eitt sindur brent eisini, men einki alvorligt.
Á breytini hevur eisini gingist væl. Bragdaungdómurin hevur stuttleika sær óført og tey hava eisini gjørt tað gott í kapping við útlendsku ungfólkini. Í dag gjørdist tað til 13 persónlig met, umframt 20 nýggj skrásett persónlig met. Vit vunnu tríggjar gull (William Helmsdal londarlop, Andreas Antoft 200m og Jónas Isaksen á 1.500 m), 5 silvur (Axel Holm Simonsen 4, bóltkast, longdarlop, 60 m og 400m, og Eiri J. Glerfoss, 200 m) og og 3 bronsu (Brá 1 á 800 m, Jónas 1 í hæddarlopi og Unna Ró 1 í longdarlopi).
Niðanfyri síggjast øll úrslitini frá í dag.
Grønt = nýtt persónligt met
Appelsingult = nýggj skrásett persónlig met
William Helmsdal leyp hvøkk á øll, tá hann kom út um seks metrar. Brádliga er hann ein av teimum, sum fer at stríðast fyri einum plássi á oyggjaleikalandsliðnum. Í Tårnby bleiv tað til gull!!
Unna Ró tryggjaði sær eitt bronsumerki í longdarlopi
Sergreinin hjá Eira. Enn einaferð klípur hann nógv av tíðini og setir bólkamet. Hetta var nóg mikið til silvur.
Raska og orkuríka Brá stríddi seg til eitt bronsumeri á 800 metrum
Teir kunnu bíta tenninar saman, teir kunnu snerkja og alt møguligt. Men Jónas nerta teir ikki. Jónas vann gull á bæði 600 og 1.500 metrum umframt bronsu í hæddarlopi
SS4 og SS5 rakettirnar hjá generalinum í Gomlu Hoyvík vóru avmonteraðar í Tårnby. Ístaðin sendi generalurin hesa langtberandi SS20-rakettina í form av Herviliga Axel út á vígvøllin. Hann vann heili fýra silvurmerki í sínum fýra kappingum.


text:
Vælkomin til Pisurnar
Pisurnar í ár eru 12 í tali.
Starvsfólkini, sum eru knýtt at pisunum eru Elsa og Alma námsfrøðingar úr Ljósinum, og Tórunn og Ingun námsfrøðingar úr Glottanum
Umframt námsfrøðingarnar, verður Kristvør Ósá Jacobsen , hjálparfólk hjá Pisunum hvønn dag .
Málsligur førleiki.
ì marts og apríl hava vit fokus á:
Málsligum førleika
Soleiðis skilja vit tað:
Málið er ein týdningarmikil partur av okkara samskifti. Vit samskifta bæði verbalt og nonverbalt. Í málinum liggja orð, tónalag og kropsmál. Fyri at barnið skal skilja og læra, er tað av tydningi, at vit vaksnu eru týðulig yvirfyri børninum bæði í orðum og gerðum.
Málið er ein fortreyt fyri at barnið kann ferðast og virka í einum sosialum felagsskapið. Barnið brúkar málið til at seta orð á sínar kenslur, tankar og handlingar. Málið er eisini við til at skilja samanhang
Hósvík 27/09-17
Í dag hava vit verið í Hósvík.
Vit fóru við bussi til Hósvíkar, vit byrjaðu dagin við at eta okkara lítla matpakka aðrenn vit fóru oman til Krás at síggja hvat tey gera, alt var eitt sindur annaðleiðis tí at í Hósvík eru ongar gongubreytir og eingin gonguteigir so nú máttu vit ansa eftir bilum uppá ein annan máta.
Niðri á Krás sóðu vit ymiskt spennandi, hvussu tey gera medistarapylsu, liverpostaj o.a og eisini hvussu tey pakka ymiskt aðrenn tað fer í handilin .. alt skuldi vera mega reint so vit máttu í onnur klæðir ímeðan
Aftaná matpakka fóru vit at fletta eitt gimburlamb. Tað var sera spennandi at síggja.
Tá ið vit høvdu eti millummála fóru vit niðan í barnagarðin í Hósvík at vitja tey eina løtu aðrenn bussurin kom eftir okkum.
Dagin eftir fóru vit at tekna tað sum vit høvdu sæð í Hósvík
Umhvørvis vika 2017
Pisurnar hava verið umhvørvis- veiðu í býnum. Vit byrjaðu inni í Magarinfabrikkini, har vit fingu at vita sindur um plastik, skrella og dálking. Síðan fingu vit kortið yvir postarnir og fari varð á veiðu. Á teimum ymisku postinum vóru ymiskar uppgávur og áhugaverdar frágreiðingar um rusk. Veiðan endaði aftur í Magarinfrabrikkini har vit fingu bollar og kaka og eina flotta plakat.
Tórshavnar Sløkkilið
Pisurnar hava verið og vitjað á brandstøðini í dag 27. apr. Tað var so spennandi og vit lurtaðu so væl eftir.
Ein sera góður dagur sum eisini endaði við at ein brandbilur koyrdi okkum aftur í Sólareygað og hann tendraði eisini sirenuna, tá vit nærkaðust Sólareygað so øll hini børnini høvdu møguleikan at koma út at hyggja. Myndirnar siga alt... :)
Tjóðsavnið
Pisurnar vóru óg vitjaðu Tjóðsavnið seinasta hósdag. Í tí sambandinum hoyrdu vit um søguna um Sigmundur Brestisson, sum vit hava arbeitt nógv við í vetur og so sóu vit nógv ymiskt um víkingatíðina. Eisini sóu vit ymisk skip og djór sum vóru útstappað.
Ein mega spennandi og lærirík vitjan.


text:
Eitt varskó til landsins myndugleika.
Sum forkvinna í eldranevnd Tórshavnar býráðs, má eg enn einaferð rópa varskó.
Vit hava víst á, at okkum tørvar fakliga framdrift og at okkum tørvar fleiri útbúgvið fólk innan eldrarøkt.
Vit hava víst á, at eitthvørt eigur at verða gjørt, soleiðis at fleiri útbúgva seg norðanfjørðs, tí verandi tilboð, sunnanfjørðs, ikki hevur verið nøktandi, í so máta.
Til ber at undrast yvir hví so er, at fólk ikki flytur til útbúvingarstaðið, men hetta fáa vit ikki brúkt til so nógv, og í hesi tíð við skjótt veksandi eldrahópi, er átroðkandi at arbeiða við og endurskoða hetta útbúgvingartilboð.
Vit kunnu staðfesta, at síðani skúlin byrjaði í 2006, fram til dagin í dag, hava vit útbúgvið í lutfallinum á leið 1 til 4, sunnan- og norðanfjørðs. Hetta er ikki í samsvari við fólkatali, sum er á leið 1 til 10.
So sjónligt er, at hetta hongur ikki saman.
Vóni at landsins myndugleiki sær álvaran í hesi støðu og vóni tilboð, sum tænir eldrarøktini í øllum landinum.
Vit hava ikki tíð at bíða!
Vinaliga
Bergun Kass, býráðslimur


text:
Av øllum leiðarum á arbeiðsplássunum í Føroyum eru meir enn tríggir fjórðingar menn. Enn størri er ójavnin í inntøkum: av teim 1.731 leiðarunum, ið hava meir enn 300.000 kr. í tøkari ársinntøku, eru tað bert 1.08 kvinnur ella 6%. Í hesi uppteljing eru bert persónar millum 30 og 64 ár íroknaðir.
Í fólkateljingini vórðu fólk spurd, um tey vóru leiðarar fyri onnur á arbeiðsplássi teirra, ja ella nei. Í vegleiðingini varð tilskilað, at "í hesum høpi er leiðari ein, sum hevur leiðslurætt og ræðisrætt yvir, hvussu starvsfólk skulu brúka sína tíð og hvat tey skulu gera á arbeiðsplassinum".
Til uppsetingina í hesi grein eru bert persónar í aldrinum 30-64 ár tikin við, fyri at býtið millum leiðarar og ikki-leiðarar ikki skal órógvast av, at bæði í teim yngstu og teim elstu aldursbólkunum eru minni sannlíkindi fyri, at fólk hava eina leiðarastøðu.
Á myndini omanfyri - eins og í útgreinaðu talvuni niðast - er býtið millum leiðarar og ikki-leiðarar gjørt upp fyri menn og kvinnur. Hetta tí at tað er so ógviliga stórur munur millum kynini, bæði tá tað snýr seg um talið av leiðarum, og enn grefligari tá haraftrat verður býtt upp eftir intøkubólkum. Hetta er sera sjónskt á stabbunum í myndini, bæði millum teir ljósablaú kvinnuligi leiðarastabbarnar og teir dimmbláu mannligu leiðarastabbarnar. Tað sama ger seg galdandi millum teir ljósagrønu og dimmgrønu ikki-leiðarastabbarnar.
Stóri munurin millum menn og kvinnur, tá tað snýr seg um, hvussu nógv eru leiðarar í ymisku inntøkubólkunum, sæst á myndini omanfyri. Eisini í teim lægstu inntøkubólkunum eru mannligu leiðararnir í stórari yvirvág. Niðan fyri 300.000 eru tað meir enn dupult so nógvir mannligir sum kvinnuligir leiðarar. Og oman fyri 300.000 eru tað so at siga bara mannligir leiðarar: av teimum 1.731 leiðarunum í hesum inntøkubólkunum eru tað bara 108, svarandi til 6%, ið eru kvinnur.
Tey nágreiniligu tølini síggjast í talvuni niðanfyri.


text:
Nýggjur dagstovnur
25. Feb 2011
Tá núverandi bygdaráðið møttist fyrstu ferð fyri at skipa seg, var tosa um hvat, ið nývaldu limirnir ynsktu at fáa burturúr. Allir limirnir vóru...
les meir
Skrá fyri útuvikuna
20. Mai 2010
Skrá fyri útuvikuna hjá Hvannasunds kommunu Mánadagin 24. mai Gongutúrur. Møta við Fossabúðina kl. 15.00. Ganga norður til...
les meir
Fundarskipan
13. Feb 2008
Fundarskipan fyri Hvannasunds Bygdaráð FUNDIR BYGDARÁÐSINS § 1 petti. Fundir bygdaráðsins eru almennir. Bygdaráðið kann tó gera...
les meir
Nýggj heimasíða
03. Jan 2008
Nýggja heimasíðan sum Knassar hevur gjørt fyri kommununa er nú komin uppundir land. Bygdaráðið er sera væl nøgd við eitt dygdaravrik. ...


text:
Innleiđandi tekstir til komandi bíbilsku evnir viđvíkjandi”tíđarinnar tekin,” !
Undir hesum evni skal verᵭa nomiᵭ viᵭ ómetalig mong evnir, iᵭ bíblian umrøᵭar sum ”tekiniᵭ” iᵭ skal verᵭa sjónligt fyri eygum alra og sum bendir á, at vit eru komin hartil iᵭ bíblian kallar fyri ”hinar síᵭstu tíᵭir,” men hvar bíblian eisini ger vart viᵭ vegna síni egnu serstøku orᵭing, at gudurin hjá hesum heimi hevur blinda so mong menniskjur, at tey hava ilt viᵭ at duga at skilja og fata hetta tekiniᵭ. Ella eisini at tey síggja hetta væl, men avnokta kortini. (2. Kor.: 4 : 4).
Hinvegin má sigast, at ongantíᵭ áᵭur hevur hesin heimur uppliva so mong tekin (profetiir) iᵭ bæᵭi eru uppfylt og hartil so mong tekin (profetiir), iᵭ sjónliga eru undir uppfylling! Hertil skal nevnast, at hóast bíblian nýtir orᵭingina ”tekiniᵭ” sum eitt tekin, so er hetta tekiniᵭ kortini umfata av mongum ymiskum hendingum.
Haldi meg minnast, at ein sangtekstur sigur nakaᵭ soleiᵭis: ”Tíᵭartekniᵭ sýnir greitt, at Jesus kemur!”
Men taᵭ sigur bíblian eisini, at Harrin skal koma aftur sjónliga og upprætta ”Sítt Ríki” her á fold! (2. Tim.: 4 : 1).
Taᵭ er gott, at so er, tíat Hann skal taka yvir maktina og fáa skil á jarᵭarklótuna aftur, so menniskjan ikki heilt forkemur henni. Hendan foldin verᵭur tó í einum sera ringum standi, tá Harrin kemur aftur. Tí er taᵭ, at Jesus kemur aftur. At frelsa og at døma í rættvísi.
"Tá Guᵭs tíᵭ og tímin er inni, táið Hann skal oyða tey, sum oyða jørðina. "Fólkasløgini vórðu vreið; men vreiði Tín er komin, og tíðin táið hini deyðu skulu verða dømd, og táið Tú skalt løna profetunum, tænarum Tínum, og hinum heiløgu og teimum, ið óttast navn Títt, hinum smáu og hinum stóru - og táið Tú skalt oyða tey, sum oyða jørðina."(Opinb.: 11 : 18).
Men her kunnu nevnast nakrar høvuᵭsyvirskriftir til tey sera mongu evnir, iᵭ umrøᵭa hetta evniᵭ iᵭ ber heitiᵭ: "Tíᵭarinnar tekin!”
Sosial tekin, moralsk tekin, politisk tekin, hernaᵭarlig tekin, tekin í náttúrᵭuni, fráfall, villleiᵭingar av ymiskum sløgum, tekin í Ìsrael, evangeliska tekiniᵭ o.s. frv.!
Spurningurin verᵭur kanska um, hvussu nógv verᵭur nátt av øllum hesum, tíat tilfariᵭ er nærum endaleyst. So at siga er talan um 3 fasir. Ting (profetiir), sum eru hend. Ting (profetiir) sum henda júst nú, og so ting (profetiir), iᵭ enn resta í at ganga í uppfyllilsi.
Tó er ikki vist, at framløgan verᵭur eftir omanfyri nevndu raᵭfylgju. Taᵭ kemur soleiᵭis sum "Heilagi Andin" leiᵭir verkiᵭ.
"Viᵭ vón og ynski um Guᵭs ríku signing og viᵭ frelsu sálanna í huga!"
Skriftstøđ viđ tilknýti til bíbilska viđgerđarevniđ: ”Fáið tí annað sinni og vendið við, so syndir tykkara kunnu verða útstrikaðar, og lívganartíðir kunnu koma frá ásjón Harrans, og Hann kann senda hin tykkum ætlaða Kristus, Jesus, sum Himmalin skal hýsa, inntil tær tíðir táið alt verður endurreist, sum Gud hevur talað um við munni heilagra profeta Sína frá upphavi!”(Àps.: 3 : 19 - 21).


text:
Mikukvøldið 10. november 2010, kl. 19.00 skipar demenssamskipanarfelagið fyri einum upplýsandi tiltakið um demens í býráðssalinum í Runavík.
Skrá:
Kl. 19.00 Bjóðað verður vælkomin v/Reidunn Magnussen, forkvinnu í demenssamskipanarfelagnum.
Kl. 19.15 Hvat er demens v/Jónvør Christiansen, eldraráðgeva hjá Tórshavnar Kommunu.
Kl. 20.00 Kaffisteðgur/ 30 kr.
Kl. 20.15 Hvussu kunnu vit vera saman á ein góðan hátt, tá ið ein av okkara kæru fær eina demenssjúku v/Poulu Sørensen, ítrivsleiðara.
Kl. 21.00 Liðugt.
Vælkomin!


text:
Ætlar tú at fara undir virksemi, sum ikki verður stovnað sum sp/f ella p/f, kann hetta gerast við at reka virksemið sum eitt firma.
Hvat krevst?
Vit ráða til fylgjandi:
1. Lat teg MVG-skáseta
2. Ger tær eina arbeiðsætlan
3. Tosa við ein peningastovn um eina arbeiðskonto
4. Ger tær greitt, hvat Taks leggur í vinnu
5. Set teg inní, hvussu tú (sjálvur) klárar einfaldar uppgávur, t.d. útfaktorering og at skriva rokningar
6. Fá ein roknskaparkønan ella revisor at hjálpa tær. Í fyrstani kanska eitt sindur meir fyri beinanvegin at koma inn á rætta kós. Seinni kanska eitt sindur minni (rokna við uml. 1.500 kr. pr. ársfjórðing)
7. Útfyll eitt oyðublað til fyribilsskattaskránna (B-skattagjaldari)
8. Ger tær greitt, hvat tú gert, um tað gongur væl (heldur áfram, stovnar sp/f e.a.), ella um tað gongur minni væl (niðurleggur firmaið t.d, og hvat hetta merkir)
9. Hav familjuna við frá byrjan av. Um hjúnafelagin t.d. ikki heldur tað vera nakað gott hugskot við egnum virki, so manglar tær ein avgerandi stuðul.
Vinnuframastovan kann vísa til fleiri ráðgevar.
Ad. 1
MVG-skrásetingin fer fram hjá Taks.
Tú skalt útfylla ”Skrásetingarskjal til vinnuskránna”. Skjalið skal sendast Taks í viðkomandi øki í seinasta lagi 8 dagar, áðrenn farið verður undir virksemi. Sama er galdandi, um broytingar skulu gerast ella haldast skal uppat.
Frá Taks fært tú eitt vinnutal, V-tal, sum tú skalt brúka í nærum øllum viðskiftum (t.d. til lønir, skatt, toll o.a.)
Ad.2
Vit mæla til, at tú gert tær eina arbeiðsætlan.
Somuleiðis mæla vit til, at tú gert eina sokallaða swot-analysu (strenght/styrki, weaknesses/veikleikar, oportunities/møguleikar, treats/hóttanir) av ætlanini hjá tær. Bít eitt pappír upp í fýra økir og skriva alt, tú veitst í tey fýra feltini, merkt ávikavist s, w, o og t.
Harafturat kann tað vera ein hjálp at gera eitt yvirlit á eitt pappír við tveimum kolonnum, ávikavist ”eg” og ”kappingarneytar mínir,” og skriva alt, tú kanst koma í tankar um.
Alt hetta hevur til endamáls at fyrireika teg so væl, sum møguligt.
Tú skal royna at gera so nógv sum møguligt fyri at fáa eina virkisætlan upp at standa. Ein slík umfatar m.a.:
- Upplýsingar um teg sjálvan
- Upplýsingar um ta fyritøku, ið ætlanin er fyri
- Hugskotið til fyritøkuna
- Mál fyri fyritøkuna
- Vørur/tænastur
- Vónir um fyritøkuna
- Kappingarneytar
- Kundar
- Sølukanalir
- Marknaðarføring
- Onganisatión
- Íløguætlan
Vilt tú hava onnur at taka undir við tínari ætlan (t.d. at fáa peningastovn at veita lán), ræður um, at omanfyrinevnda verður væl úr hondum greitt.
Ad. 3.
Rátt verður til at gera eina fyribils rakstrarætlan fyri 2-3 ár. Sí pkt. 3
Ver væl fyrireikað/ur, tá tú fert at tosa við peningastovnin.
Betri fyrireikað/ur, tú ert, og størri eginpening, tú hevur, lættari er.
Ad. 4.
Í Vegleiðingarskrivi I frá Líkningarráð Føroya 1996 (einki nýggjari) verður greitt frá á síðu 120:
”Tað er einki fast mark milllum vinnu og ítriv, og tað er tí neyðugt at viðgera tílíkt mál ítøkiligt í hvørjum einstøkum føri, og her kunnu nøkur eyðkenni nevnast, t.d.:
-
um høvuðsendamálið er at fáa peningarligan vinning og framleiðslugøgn eru keypt við tí fyri eyga
- um útlit eru til, at virkið innan ávísa tíð fer at geva avlop í mun till íløgurnar (rentabilitet). Tað er harafturímóti ikki avgerandi um avlop er beinanvegin
- um hallið bert er t.d. byjunartrupulleikar ella um virkið framhaldandi byggir á, at skattgjaldarin hevur aðra støðuga inntøku, ið ber honum uppi
- um kanningar eru gjørdar áðrenn byrjan viðvíkjandi møguleikunum fyri at vinnan ber seg (fíggjarætlan), um virksemið fer fram regluliga, og verður tað rikið – samanborið við onnur virki av sama slag – á ein vanligan hátt,
- um skattagjaldarin lúkar fakligar fortreytir til at reka slíka vinnu,
-
um tað eru onnur enn vinnulig endamál við virkinum
um – ella í hvønn mun – skattgjaldarin kann brúka rakstrargøgnini til egið brúk, um virkið er av ávísari stødd ella hevur verið rikið ávísa tíð,
- um virkið møguliga kundi verið selt øðrum til vinnuligan rakstur, ella um tað er beinleiðis tengt at tí persóni ella teirri ogn, tað higartil hevur verið á.
- tað er utttan týdning, um skattgjaldarin eisini hevur inntøku sum lønmóttakari
- um rakstrarhátturin er vanligur fyri virksemi av slíkum slag,
- um virksssemið livur upp til ta vinnuliga støði (rikið á einum tøkniligum og yrkisligum fullgóðum støði) sum galdandi fyri slíka vinnu (professiónalitetseyðkenni).
Einki av hesum nevndu fyritreytum er í sjálvum sær avgerandi fyri, um talan er um vinnu. Tað velst millum annað um hvat slag av fyritøku talan er um, men eitt nú sjónarmiðið um rentabilitet kann geva góða ábending á, um talan er um vinnu.
MVG-skrásetingin kann eisini vera vegleiðandi í slíkum málum.
Ad. 5.
Tað, at tú sjálvur dugir at skriva út rokningar og bóka innkeyp, toll og lønir o.a., kann gera, at tú hevur betri yvirlit í fyrstani.
Tú veitst t.d., hvussu nógv, ið stendur úti, hvat er á goymslu, hvørjar lønir skulu gjaldast, og hvat rakstrarkreditturin stendur á – tú kennir „høvuðstølini,“ og tú veitst, at tú kanst arbeiða, uttan at nakað óvæntað hendir. Fá so ein roknskaparkønan at hjálpa tær 3. hvønn mánað við finansbókingum og MVG’num.
Ver altíð ajour. Kom ikki afturút at bóka. Ger tað hvønn dag ella hvørt kvøld.
Vit ganga útfrá í dag, at fólk sum oftast hava egna teldu og kunnu klára eitt lítið bókhaldsforrit.
Ad. 6.
Fá ein roknskaparkønan ella revisor at hjálpa tær. Í fyrstani kanska eitt sindur meira fyri beinanvegin at koma inn á rætta kós.
Á henda hátt hevur tú yvirlitið yvir dagligu støðuna í høvuðsheitum, uttan tó í smálutum.
Seinni kanska eitt sindur minni (rokna við uml. 1.500 kr. pr. ársfjórðing)
Ad. 7.
Útfyll eitt oyðublað til fyribilsskattaskránna (B-skattagjaldari).
Ver so realistiskur sum gjørligt. Eru broytingar, kanst tú fylla nýtt oyðublað út og senda tað inn. Ttalan kann vera um restskatt ella avlopsskatt.
Ad. 8.
Ger tær greitt, hvat tú gert, um tað gongur væl, (heldur áfram, stovnar sp/f e.a.), ella um tað gongur minni væl, (niðurleggur firmaið t.d, og hvat hetta merkir) ella um tú veitst, at undirskot er fyrsta árið, og tú skalt halda áfram minst 1 ár afturat.
Ad. 9.
Hav familjuna við frá byrjan av. Um hjúnafelagin t.d. ikki heldur tað vera nakað gott hugskot við egnum virki, so manglar tær ein avgerandi stuðul.
Straksavskrivingarnar eru pr. 1. jan. 2001 hækkaðar til 20.000 kr.
Tryggingar mugu vera í lagi.


text:
Klokkan 13 í dag byrjar ráðstevnan í Løkshøll í Runavík. Hetta er ein almenn ráðstevna, sum á hvørjum ári verður hildin í sambandi við vinnustevnuna, FaroExpo.
Fýra fyrilestrar eru á skránni í Løkshøll seinnapart í dag, og felags heitið fyri fyrilestrarrøðina er "Nútímans leiðsla".
Tiltakið verður sett klokkan 13 av borgarstjóranum, Magnusi Rasmussen, og longu klokkan 13.15 verður fyrsti fyrilesturin. Tað verður stjórin í SEV, Hákun Djurhuus, sum fer at greiða frá um "Mennandi leiðslu í verki".
Annar fyrilesturin verður hildin av Jógvani Fríðrikssyni, og hesin hevur heitið "Hvussu møta vit avbjóðingum". Fyrilesturin hjá biskupinum byrjar klokkan 14.00.
Triði fyrilestrarhaldarin verður kendi skemtarin, Jákup Veyhe, og fyrilesturin hjá honum hevur heitið "Hin skeivi fyrilesturin".
Jákup fer á pallin klokkan 15.
Fjórði og seinasti fyrilestrarhaldarin verður stjórin í Elektron, Niels Christian Nolsøe, sum fer at tosa um evnið "Hvat eyðkennir rættar avgerðir".
Bergur Poulsen, stjóri á Havsbrún, verður orðstýrari, og FaroExpo ráðstevnan endar klokkan 16.30.
Ráðstevnan í Løkshøll er almenn.
Tey, ið enn ikki hava tilmeldað seg, men kortini kundu hugsað sær at verið við, kunnu venda sær til www.faroexpo.fo
Fyrireikararnir siga, at í morgun eru bert heilt fá pláss eftir.


text:
Persónliga leitandi yvirskriftin hjá 41 ára gomlu Randi Samsonsen er In Search of Lost Colours
, nú hon sýnir fram tóvirkislist og grafikk í Steinprenti frá í dag og fram til 23. juni.
Fyrsta eg varnist, er at hon hevur sett ein hvítan vegg upp fyri trappuna til grafiska verkstaðin í erva, so framsýningarrúmið verður ein reinari flati, og alt, sum vanliga stendur undir trappuni, ikki órógvar framsýningina, hvussu prangandi ella minimalistisk hon er.
Annan vegin merkir tað, at súlurnar mitt á gólvinum hava mist livandi skapið, tí tær eru bygdar inni, men hinvegin merkir tað, at ein eyka hvítur bakveggur spyrst burturúr, har til ber at siga frá um aktuellu framsýningina og vísa nýggj prent úr verksmiðjuni.
Fríða Matras Brekku, sum saman við Jan Hartvig Andersson rekur grafiska verkstaðin og gallaríið Steinprent á Skálatrøð í Havn, bjóðaði vælkomin til framsýningina, ið savnaði nógv fólk henda góðveðursdag.
Síðan setti Jan Hartivg Andersson framsýningina og greiddi frá, hvussu alt varð vorðið til í hølunum, ið hava broytt skap og lit, sæð í mun til tær framsýningar, sum fyrr hava verið.
Hóast navnið ikki kom til fyrr enn tíggju ár seinni her niðri á Skálatrøð, so byrjaði Steinprent uppi í Listasavni Føroya í 1999. Tá Steinprent í fjør fekk Heiðursgávu Landsins varð nevnt, at grafiski verkstaðurin er kendur sum eitt kveikjandi listaligt umhvørvi, ið dregur at sær bæði føroysk og altjóða listafólk. - Steinprent, sum hevur útgerð í serflokki og góð framsýningarhøli, er karmur um eitt livandi umhvørvi, har listafólk hava góðar umstøður at virka og miðla sína list, og har listaáhugað kunnu uppliva list í heimsflokki. Men mest av øllum eru tað fakligu førleikarnir, kreativu tilgongdirnar og arbeiðshugburðurin hjá Jan Hartvig Andersson og Fríðu Matras Brekku, sum draga listafólk at sær, og sum hava gjørt, at Steinprent í dag er eitt av fremstu grafisku verkstøðum í Norðurlondum, segði Rigmor Dam, landstýriskvinna í mentamálum í fjør. Eg kann bara nikka. Fríða og Jan, og Magnus eisini, bera enn hesa siðvenju og professionalismu víðari. Við fleiri hjálparfólkum, sjávandi. Í dag vóru tey Kinna Poulsen, sum hevur kunnað um framsýningina, og Jón Sonni Jensen, sum hevur hjálpt til at hanga upp.
Men tað var Randi, vit vóru komin at hitta og síggja, og hvat hon heilt nágreiniliga vil við hesi framsýning, In Search of Lost Colours
, sum er hannara fyrsta egna í Føroyum. Jú, har er hon, beint fyri linsuni á miðjum gólvi í rúminum, sum til høvið hevur fingið ein bleytan brúnleittan dám yvir brúna gólvinum.
So gongur kjakið lívligt millum vinkonur, familju og gallerígestir annars. Randi er prátingarsom og greiðir frá um lutir, tøkni, litir og orð, sum onkrum kunnu tykjast torskild. List er ikki bara avbjóðingar á veggi ella gólvi, list er eisini samskifti.
Litirnir eru teir, sum listakvinnan minnist úr egnum heimi á Aarhusleiðini og hjá familju í Havn í uppvøkstrinum, og at litirnir sínamillum samskifta um og kring júst hesi minni, ið gerast afturlitir
, ið hava ávirkað hana tá og kanska varandi, segði Randi í fínari samrøðu við Leiv Thomsen
um tað taktila og at verða sveipað í tekstil síðan føðing, í vikuskiftissendingini í besta útvarpinum, eg lurti eftir. Frálíkt við góðum mentareportasjum, sum bara koma soleiðis óvæntaðar, men stundvísar, so tú ert fyrireikaður at síggja og uppliva.
Í innbjóðingini frá Steinprenti verður sagt, at In Search of Lost Colours
er ein serstøk framsýning, har høvuðstøknin er tóvirki. Hon bindur, heklar og seymar klæði, sum verða stúvað við fyllu, formað og sett upp sum rúmlig listaverk. Men Randi sýnir eisini fram egin prent, sum hon hevur gjørt í Steinprenti júst til hesa framsýningina.
- Hetta er fyrsta føroyska serframsýningin hjá Randi Samsonsen, sum heldur ikki hevur gjørt steinprent áður. Kortini er grafiska tøknin henni als ikki ókend, tí hon hevur starvast á grafiska verkstaðnum og hjálpt til í fleiri umførum, sigur Kinna Poulsen undan framsýningini, sum er konseptuel, framsýningin altso. - Tí bæði prent og tóvirki hava sama útgangsstøðið. Tað er hetta, ið listakvinnan kallar litminni
frá teimum ymsu heiminum, har hon búleikaðist og vitjaði sum barn.
Randi er sannførd um, at menniskjað frá barnsbeini er vælsignað við framúrskarandi eginleikum at sansa sítt umhvørvi. - Við víðopnum sansum síggja, lukta, hoyra og merkja vit rúmini kring okkum, og hetta gera vit so gjølliga og væl, at tað ber til hjá okkum sum vaksin at endurvitja hesi somu rúm í huganum, og síggja fyri okkum alt tað upplivaða, antin tað er tapetið við litríkum fiskum á vesinum hjá vinkonuni og teimum - har luktaði av onkrari ávísari sápu. Hjá hinari vinkonuni verður angin úr køkinum av sterkum Earl Grey sambundin við mjúka bláa linoleum’inum á køksgólvinum, og heima var kenslan ljósabrún og eitt sindur hvøss av hesjantapetinum í stovuni, sigur Kinna um listakvinnuna og hennara framsýning.
- Hugsa vit víðari, ber til at eyðmerkja sjálvt smáar staklutir, litir og luktir í barndómsins stovum og køkum, fyri ikki at tala um vindfang og gongir, har man ofta stóð og bíðaði sum barn, sigur Kinna í sambandi við framsýningina.
- Litir hava stóran leiklut í minnunum hjá Randi Samsonsen. Seinasta hálva árið hevur hon arbeitt empiriskt við minnum um lit, litminnum
. Vísindaliga hevur hon granskað fotomyndir í familjualbummum, og hevur burtur úr hesum savnum gjørt litkort og notur, sum aftur eru støðið, sum tekstilverk og prent byggja á, sigur Kinna Poulsen um framsýningina í Steinprenti.
Øll verk á framsýningini, bæði tvídimensional og trídimensional, eru grundleggjandi nonfigurativ. Litminnini hjá Randi Samsonsen manifestera seg sum rundleitt, organisk skap, ið liggja, standa ella hanga í rúminum, sigur Kinna. - Summi verk eru náttúrukend og líkjast reivverum ella darlandi slokkum av bløðrutara. Men menniskjakroppurin er heilt avgerandi í hesum verkum, bæði sum íblástur og sum fatanargrundarlag.
Tekstillistin hjá Randi Samsonsen tekur atlit til menniskjalikamið. Hennara antropomorfu skap eru lík likamslutum, men hetta er eisini list, sum skal fatast taktilt við øllum okkara sansandi kroppi. Fleiri verk eru bleyt og mjúk, meðan summi hava ein hvassari flata. Tilfarsliga er talan jú um hondarbeiðslutir, um heimavirki, ið, tó at tað verður umsitið á øðrvísi og nýggjan hátt, enn knýta hugasambond til brúkslutir, sum vit áður hava bundið, seymað og heklað. Onkrastaðni millum tað kenda og ókenda taka hesi verkini áskoðaran á bóli og fáa okkum at flenna og kenna, at vamlast, fegnast og minnast, heldur Kinna Poulsen.
Randi Samsonsen býr og arbeiðir í Havn. Hon er Master í design frá Designskúlanum í Kolding í 2012, og starvast umframt sítt listayrki, eisini sum lærari í sniðgeving á Glasi. Í 2013 hevði hon serframsýning á Norðurbryggjuni, hon hevur kuraterað fleiri framsýningar í Listasavninum, og harumframt hevur hon luttikið í fleiri bólkaframsýningum heima og uttanlands: Traditionsbrud í Hobro í 2081, IsThisKnit í Keypmannahavn í 2017 og Aguille en Feté í Paris, og Our Arctic Future í Berlin í 2015. Her sæst Randi saman við meistarliga fotografinum Alan Brockie.
Framsýningin hjá Randi Samsonsen, In Search of Lost Colours
, sæst í Steinprenti til 23. juni. Ikki tí, Randi síggi eg hvønn dag. Hon hevur heklað ein gulan tekopp, sum eg brúki at leggja lykilin í, og so hanga hann um luftventilin á radiatorinum í gongini. Takk fyri, Randi!


text:
SolstadFarstad fær tríggjar nýggjar Norðsjóvarsáttmálar
Samanalagda norska frálandsreiðaríið Solstad Farstad kann fegnast um tríggjar nýggjar sáttmálar fyri PSV-skip í Norðsjónum. Longdin á sáttmálunum liggur millum 75 dagar og 18 mánaðir, og skipini skulu arbeiða í bretska partinum av Norðsjónum, sum Solstad Farstad metir sum strategiskt týdningarmikið.
Tey trý skipini eru Far Spica, sum fær ein 18 mánaðar langan sáttmála, meðan Normand Aurora fær ein sáttmála upp á 75 dagar. At enda hevur Fairfiels Betula longt sáttmálan við Far Symphony við seks mánaðum við møguleika fyri eini leingjan upp á seks mánaðir aftrat.
Kelda: Splash


text:
Konsert í Kelduni sunnukvøldið 8 okt.
04.10.2017 - 09:18 - Tíðindaskriv
Sunnukvøldið 8 okt. Kl. 20, verður ein konsert í Kelduni,, Skálafirði, til frama fyri átakið Sendið Ljós. Á konserini luttaka: Magni Kristiansen, Blátt Gras, Petur Hans Hansen og Eyðun Jacobsen. Tað verður ókeypis atgongd, tó verður ein innsavnan til Sendið Ljós.
SENDIÐ LJÓS, er eitt evangeliskt átak sum Eyðun Jacobsen er upprunamaður til.
Ein fløga verður framleidd. Á hesi fløgu koma sangkreftir frá ymiskum samkomum, at luttaka.
Fløgan kemur at innihalda 20 sangir og tónleikurin verður innspældur í Crossroads Studios í Arden NC, av topp professionellum tónleikarum.
Røddirnar verða upptiknar í ymiskum studioum í Føroyum.
Hesi koma at luttaka á fløguni:
Magni Christiansen, Rakul Á Stongunum, Petur Hans Hansen, Kristina Nónklett Hansen, Terje B. Vestergaard, Svein Í Prestgarði, Ólavur Á Váli Olsen, Torkil Mørkøre, Eyðun Jacobsen, Lisa Frederiksberg, Tóra við Keldu, Blátt Gras, Petur-Páll og Ronny,
Vitin, Zamar, Kvartettin í Betesda og Oasubrøðurnir.
Tað serstaka við hesi fløgu er, at hon kemur ikki at kunna keypast nakrastaðni, men skal brúkast sum eitt evangeliskt amboð, ein traktat, at geva til menniskju ókeypis.
Hetta kostar og eru fleiri sum longu hava stuðla, men ynski er, at frammleiða so nógvar fløgur sum møguligt, helst væl omanfyri 5000. Hevur tú hjarta fyri at boða evangeliið ella bara vilt stuðla, so ert tú hjartaliga vælkomin, at stuðla hesum.
Møguleiki er at stuðla hesum við at flyta eina upphædd á konto í Betri Banka, kontonummari er 9181 3773096 og viðmerkja Sendið Ljós.
Øll sum stuðla eru við í lutakasti um 4 vinningar. Kaffimaskina, Sonos Hátalari, 43" LG sjónvarp, frá Elding og gávukort á 1000 kr til fiskavørður frá Norðfrá.
Trekt verður á konsertini sunnukvøldið 8 okt í Kelduni.
Eisini verur skipa fyri eini konsert í Kelduni sunnukvøldið 8 okt kl 20.
Á hesi konser koma Magni Christiansen, Blátt Gras, Petur Hans Hansen og Eyðun Jacobsen, at luttaka. Tað verður ókeypis atgongd, tó verður ein innsavnan til frana fyri átaki Sendið Ljós.


text:
KÍ-kvinnurnar skulu til Kroatia
Lutakast hevur verið í Champions League kappingini fyri kvinnur, har okkara KÍ-kvinnur luttaka
Í mun til kappingina hjá monnunum verður fyrsta umfar leikt í bólkum, har vinnarin og tann besti 2-arin av øllum fer víðari til Play-off dystir.
KÍ-kvinnurar, sum hava luttikið øll árini hendan kapping hevur verið, endaðu í bólki 7 saman við Stjarnan úr Íslandi, Osijek úr Kroatia og SC Istatov úr Makedonia. Osijek úr Kroatia verður vertur fyri bólki 7. Dystirnir verða leiktur í døgnum 22.-28. august.


text:
Býráðsfundur 27.09.2012 kl. 17:00
Býráðslimir:
Magnus Rasmussen, Sæunn Ó. Hansen, Beinta Olsen, Klæmint Østerø, Bjarni Kjeld, Arnfinn Langgaard, Karl Rasmussen, Kristian Gaardbo, Fríðbjørg Weihe, Hans Jákup Johannesen, Kári E. Jacobsen
1.
11/00024 2. viðgerð av eykajáttan til víðkan av havnarøkinum í Funningsfirði.
Býráðið samtykti á fundi 03/09-2012 við 1. viðgerð, eftir tilmæli frá Vinnu- og havnarnevndini og fíggjarnevndini, eina eykajáttan áljóðandi 1,6 mió. til útbyggingina av havnarøkinum í Funningsfirði.
Býráðið hevur á fundi 27/09-2012 við 2. viðgerð samtykt eina eykajáttan uppá 1,6 mió.
2.
11/00294 2.viðgerð av umraðfesting av fíggjarætlanini fyri 2012.
Býráðið samtykti á fundi 03/09-2012 við fyrstu viðgerð, eftir tilmæli frá Sosialu-, mentanar- og fíggjarnevndini, at 396.000 kr. av játtanini til barnaansing verður flutt til íløgur og rakstur av forskúlaskipanini á Skála.
Býráðið hevur á fundi 27/09-2012 við 2. viðgerð samtykt at umraðfesta 396.000 av játtanini til barnaansing til forskúla á Skála.
3.
12/00255 2. viðgerð av eykajáttan til íløgur í Løkshøll.
Býráðið samtykti á fundi 03/09-2012 við 1. viðgerð, eftir tilmæli frá mentanarnevndini og fíggjarnevndini, eina eykajáttan uppá 450.000 kr. til lørift og uppvørpu til Løkshøll.
Býráðið hevur á fundi 27/09-2012 við 2 viðgerð samtykt eina eykajáttan uppá 450.000 kr.
4.
12/00104 Eykajáttan til keyp av gomlu Støkkhøllini á Glyvrum.
Eftir tilmæli frá einum meiriluta í mentanarnevndini mælir fíggjarnevndin til at játta 700.000 kr. í hesum fíggjarárinum til keyp av gomlu Støkkhøllini og at 700.000 kr. verða avsettar á fíggjarætlanini fyri 2013 til keypið.
Býráðið hevur á fundi 27/09-2012 við 1. viðgerð samtykt eina eykajáttan uppá 700.000 kr.
5.
12/00808 Keyp av lendi til grundøki til íbúðarbygging í Runavík.
Eftir til mæli frá Byggi- og býarskipanarnevndini mælir fíggjarnevndin til at keypa uml. 4.160 m2 burtur av matr. nr. 266a og 1a í Runavík til bygging av íbúðum, sum Almannamálaráðið ætlar at byggja til ungdóm við menningartarni og at 1. mió. kr. verður avsett á fíggjarætlanini fyri 2013 til endamálið.
Býráðið hevur á fundi 27/09-2012 samtykt tilmælið frá byggi- og býarskipanar-nevndini og fíggjarnevndini.
6.
12/00801 Ásetan av fíggjarkarmi fyri 2013.
Fíggjarnevndin mælir til at áseta fíggjarkarmin fyri 2013 til 115 mió kr., við hesum sundurbýti:
Persóns-, felags- og eftirlønarskattur 115 mió.
Fíggjarkostnaður 15 mió.
Rakstur 82 mió.
Íløgur 18 mió. 115 mió.
Býráðið hevur á fundi 27/09-2012 samtykt at taka undir við tilmælinum frá fíggjarnevndini at áseta fíggjarkarmin fyri 2013 til 115 mió. kr.


text:
At kunna seg aftureftir
Venjingin verður gjørd á staði við ongari ferðslu.
Henda venjingin lærir barnið at kunna seg aftureftir í ferðsluni uttan at missa javnvágina.
Tekna við kriti tvær javnfjarar linjur á asfaltið. Fjarstøðan millum linjurnar skal vera um 40 cm. Barnið skal nú súkkla millum linjurnar, hyggja um økslina aftureftir og samstundis halda seg millum linjurnar.
Statt sjálv/ur aftanfyri barnið á súkkluni, og vís barninum skiftandi lutir, t.d. leiku. Hvørja ferð barnið hevur hugt aftur um seg, skal tað siga, hvat leika tú hevði í hondini.


text:
Holgar fluttur til Noregs at spæla
Mest leikandi, toppskjútti og liðskipari okkara, Holgar Durhuus, hevur fingið sáttmála í Noregi, har hann skal spæla við Kvik Halden. Vit takka Holgari fyri tíðina og tað, hann hevur lagt eftir seg í 07 Vestur. Kanska vit fáa hann aftur einaferð.
Við 201 dystum og 62 málum er vestmenningurin samanlagt bæði mest leikandi og mest skorandi leikari okkara. Hann hevur verið við síðan byrjanina, bert undantikið eitt ár. Tað skal hann hava okkara tøkk fyri!
Nýggja felagið er úr Halden í Østfold í landsynningspartinum av Noregi, heilt niðri ímóti svenska markinum. Kvik Halden er stovnað í 1906, og hevur vunnið ein størri heiður, júst fyri 100 árum síðan, í 1918, tá teir vunnu norsku steypakappingina. Kvik Halden spæla í 4. bestu deildini ("Norsk Tipping"-deildini) í Noregi.
Kappingin í Noregi byrjar nakað seinni enn tann føroyska, men endar eisini seinni. Venjingardystir verða sjálvsagt leiktir áðrenn, og tann fyrsti hjá Holgari og nýggju viðleikarunum, verður 3. februar.
Vit takka Holgari enn eina ferð, og ynskja honum góða eyðnu!
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Um nakar spyr meg hendan spurning nakrantíð, kann eg svara ja uppá hann.
Eg eri 40 ára gamal og búgvi í Sandavági. Eg havi 2 diagnosur. Onnur eitur “socialfobi” og hin er “aspergerssyndrom”, sum er eitt slag av autismu. Í Juni 2016, fekk eg FHS-prógv við góðum miðaltali.
Tað var ikki meiningin av fyrstan tíð at fara á skúlabonk aftur, tó so, eg hevði roynt tað í Danmark í 2005 og var noyddur at gevast, tá eg ikki megnaði alt trýstið, sum var á mær tá. Tá var bert ein máni eftir.
í 2012 byrjaði eg á Dugna á Hjalla og varð har nakrar tímar um dagin. Tað skal líka sigast at eg var øðiliga illa fyri sálarliga, um hetta mundi, tá eg ikki hevði nakað netverk og var øðiliga einsamur og var stutt áðrenn útskrivaður av deild 3 (Fyri sálarveik), hvar í eg hevði ligið í 8 mánar.
Eg var ein persónur, sum ikki tosaði so nógv og hart um mínar trupulleikar og tá eg var til samtalu hjá teimum á Dugna, var tað mest stuðulin hjá mær, sum segði eitt sindur um meg.
Eg var øðiliga smæðin og fyrstu tíðina tordi eg ikki út í høllina saman við hinum, tá í tað var døgurði. Men hvussu smæðin eg so var og hvussu strævin eg enn mátti hava verið fyri tey, so høvdu tey sæð nøkur virði í mær, sum eg ikki hevði sæð sjálvur.
Upp í fleiri ferðir um dagin, fekk eg at vita at eg bara skuldi spyrja, um eg var í iva um okkurt ella um tað var okkurt, eg ikki var heilt nøgdur við.
Um hetta mundið, hevði eg ein stóran trupulleika at dragast við og tað var at eg kláraði ikki at taka ímóti jaligum viðmerkingum og hetta tordi eg ikki at siga fyri teimum og fekk av tí sama nakrar tungar dagar til tíðir. Tá eg hevði ein slíkan keðiligan dag, leitaði eg ofta til einasta vinin hjá mær, sum var alkohol. Hetta hendi eini 2 ferðir uttan nakran trupulleika, men tá tað so hendi aftur, spurdu tey hvussu eg hevði tað og tá mátti eg bara siga akkurát sum var at eg hevði tað ikki gott og at eg sat og drakk. Tað sum eg ikki visti, var at tey vistu væl av tí, men vildu bara hava meg til at siga tað sjálvur.
Eg bleiv so burtur frá Dugna í eina tíð og fór til avrúsing. Tá eg so kom aftur á Dugna, var tað líka sum nógv lættari, tí nú vistu tey, hvussu eg hevði tað og kendu onkrar av mínum veiku síðum og vistu, hvussu tey kundu hjálpa mær á ein so skynsaman hátt, sum møguligt.
Tað bleiv ikki tosað nógv um tað, sum var hent. Tað var fari og nú var bara at hyggja frameftir, men tað birtist nakað í mær og tað var, at nú tá eg hevði fingið ein nýggjan møguleika, ja so vildi eg eisini vísa meg frá mínari góðu síðu.
Aftaná eg var komin aftur, mentist eg nógv og aftaná eg hevði verið har í eina tíð, komu tey til mín og spurdu, um eg ikki hevði hug til at søkja inn á skúlan við Áir og fingið mær FHS-útbúgving. Eg hugsaði eitt sindur um hetta og valdi so til síðst at tekna meg til skúlan. Eg slapp inn, men tað bleiv ongantíð til nakað, tí útbúgvingin bleiv niðurløgd.
Tá eg hevði verið á Dugna í umleið 1 ár, tosaðu vit eitt sindur aftur og fram um framtíðina hjá mær og tað bleiv so til tað at eg slapp at halda fram har í 1 ár afturat og tað var eg sera fegin um.
Tað seinna árið, valdi eg so, í samráð við tey á Dugna, at søkja inn á FHS í Tórshavn og slapp so inn har.
Hetta seinna árið, sum eg var á Dugna, brúkti eg nógva orku uppá at fyrireika meg til skúlan og tey hjálptu mær, um tað var okkurt, sum eg var í iva um.
Tað kom ein trupul tíð hjá mær, nakað áðrenn eg var liðugur á Dugna. Eg hevði misskilt eina støðu, sum hevði við sær at eg var noyddur at flyta úr íbúðini, sum eg leigaði.
Hetta førdi so við sær at eg kláraði ikki trýstið og fór tí og keypti mær alkohol og segði tað við tey á Dugna beinanvegin.
Eg var vekk í 2 dagar og fór so niðan aftur og ætlaði at takka fyri meg og fyri tíðina, sum eg var har.
Men tá eg kom niðan aftur, bleiv eg móttikin við opnum ørmum og tað einasta eg fekk at vita frá leiðaranum var, hvussu glað hon var yvir at síggja jakkan hjá mær hanga á stólinum, tí so visti hon at eg var komin aftur til mítt arbeiðspláss og fekk eisini rós fyri at hava klára meg so væl gjøgnum tíðina.
Eg flutti so til Sandavágs, inn á eitt sambýli fyri fólk við sálarligum avbjóðingum og so við og við, tóku tey meira yvir og Dugni fánaði eitt sindur burtur, men ikki longur enn at eg helt fram við at arbeiða har.
Í 2014 fór eg so á skúlabonk aftur og var øðiliga stúrin fyri, hvussu tað mundi fara at ganga og setti fyrst eitt mál og tað var at klára fram til heystfrítíðina og so fram til jólar og áðrenn eg visti av, stóð eg við einum prógvi í hondini.
Eg havi ikki so nógv samband við Dugna nú, men tað er ikki tí at tey hava slept mær uppá fjall. Við tí jaliga hugburði, sum tey hava sýnt mær og hava víst mær á nøkur virði, sum eg ikki sá sjálvur, eri eg blivin meira sjálvstøðugur nú og tað eri eg sera takksamur fyri.
Tey tóku fyrstu stigini saman við mær, so eg ikki koppaði, men so gekk eg sjálvur og geri tað enn.
Dugni kemur altíð at hava eitt serligt pláss í hjartanum hjá mær. Um eg ikki var komin á Dugna, so hevði tankin um skúlagongd ikki komin fram á mær aftur. So hevði lív mítt sæð heilt annarleiðis út.
Eg trúgvi at tey allarflestu, sum hava sálarligar avbjóðingar kunnu fáa eina útbúgving, men tað krevur so sjálvandi eisini at man hevur ein sterkan vilja, og man skal trúgva fult og fast uppá tað.
Eitt annað sum eisini krevst er at man er opin fyri øllum møguleikum og allari hjálp, sum man yvirhøvur kann fáa og ikki skammast við at siga at man hevur tørv á hjálp.
Og so skal man siga EG VIL og EG SKAL fleiri ferðir um dagin, tá tankar um at man ikki ferð at klára tað koma á ein. Tí tað skal ikki verða nøkur loyna, at teir tankarnir koma meir enn 1, 2 og 10 ferðir. Tað er bara at standa sterkur tá.
Allan Simonsen


text:
Føroysku sílini verða varðveitt
Dan Klein --- 07.05.2018 - 06:51
Heilsufrøðiliga starvsstovan og Uttanríkis- og vinnumálaráðið eru saman við Røkt komin fram til eina loysn, sum tryggjar, at seinastu føroysku alisílini verða varðveitt, og at sílaaling aftur kann fáa fótin fyri seg í Føroyum.
Við einum fyribilsloyvi hevur Røkt havt tað, sum eftir er av føroysku sílastammuni, gangandi í niðaru byrgingini í Heygadali í Vestmanna. Myndugleikarnir hava í fleiri umførum longt aliloyvið hjá Røkt, men nú er ein endalig loysn í trimum stigum funnin
Røkt fær eitt tíðaravmarkað aliloyvi til árslok 2020 at hava 3000 lívsíl gangandi í nótum í byrgingini í Heygadali
Røkt fær eftir løggildum mannagongdum loyvi at slakta 130.000 síl, sum í løtuni ganga í nótum í Heygadali og selja tey til matna
Í seinasta lagi 1. januar 2021 skal Røkt hava flutt tey 3000 lívsílini úr byrgingini í eina lívfiskastøð, sum felagið hevur fingið tilsøgn um lívfiskaloyvi til í Heygadali.
”Loysnin ber í sær, at vit nú langt um leingi kunnu líta frameftir í spurninginum um sílaaling. Vit varðveita føroysku sílastammuna, skapa karmar fyri framleiðslu av føroyskum sílum og tryggja, at sílaaling kemur um skipað viðurskifti og verður í fullum samsvari við galdandi lógir og reglur,” sigur Poul Michelsen, landsstýrismaður.
Stór undirtøka hevur verið í politisku skipanini fyri at varðveita føroysku sílini, men spurningurin um, hvussu tey skulu varðveitast hevur verið afturvendandi síðan ár 2000, tá myndugleikarnir góvu boð um at steðga aling á vøtnum og í byrgingum, har verjan ímóti smittuspjaðing ikki er eins góð sum á afturlatnum landstøðum og á sjónum.
Broytingarnar í alilógini, sum løgtingið samtykti í apríl, staðfesta bannið at ala á vøtnum og í byrgingum, men áseta eisini eina skiftistíð til 1. januar 2021. Loysnin, sum nú er funnin fyri føroysku alisílini, er skipað eftir hesum leisti.


text:
2 bronsur í altjóða judokapping í Danmark
18 føroysk ung judofólk hava verið til Danis Open, sum er ein sterk altjóða judokapping við luttøku úr 11 londum.
Judo Føroyar luttók við 18 luttakarum – 15 dreingjum og 3 gentum – frá Havnar-, Sunda- og Klaksvíkar Judofelag.
Og tað gekk sera væl hjá føroysku luttakarunum. Hóast hetta var ein sterk kapping, høvdu okkara luttakarar góðar dystir, har tey góvu alt, tey høvdu, og tey eru øll á einum máli um, at hetta var ein sera lærurík kapping, har venjingarlega eisini var partur av tiltakinum.
Føroyar vunnu tvær bronsumedaljur í kappingini. Petur Sigurd á Túgvu úr Sunda Judofelag vann bronsu í vektbólkinum yvir 60 kg. í aldursbólkinum undir 15 ár, og Jákup Hentze Davidsen úr Havnar Judofelag vann eisini bronsu, tað var í vektbólkinum undir 42 kg. undir 15 ár.


text:
Barbara Holm 17.05.2018 (10:35)
FBI feldi føroyingin
Tað var amerikanska fregnartænastan FBI, sum avdúkaði samskifti millum mammuna at fýra ára gamla dronginum og føroyingin, sum er í rættinum í dag. Tað kom fram í rættinum í Lyngby í morgun.
Mamman at fýra ára gamla dronginum var fyrr í ár dømd fyri at hava gjørt seg inn á lítla barnið. Og í dag er nógv umrøddi leikluturin hjá føroyinginum fyri í rættinum í Lyngby. Orsøkin til tað er, at umvegis sosiala miðilin LinkedIn samskiftu mamman og 42 ára gamli føroyingurin um, hvussu mamman skuldi gera seg inn og drongin. Somuleiðis vórðu myndir sendar til føroyingin av dronginum í ónærisligum støðum.
Tað var hetta samskiftið á LinkedIn, sum elvdi til, at sosiali miðilin vendi sær til FBI við málinum. Og amerikanska samveldisløgreglan gjørdi av at melda málið til donsku myndugleikarnar umvegis amerikonsku sendistovuna.
Mamman at dronginum, sum longu hevur fingið dóm, varð síðani handtikin av løgregluni ein morgun, eftir at hon setti drongin av í barnagarði. 42 ára gamli føroyingurin varð hinvegin handtikin á flogvøllinum í Kastrup eftir at hann var lendur við flúgvara úr Føroyum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
12-07-2017
Umboðsmaðurin hevur verið á eftirlitsvitjan á Psykiatriska deplinum á Landssjúkrahúsinum.
Eftirlitsvitjanin fevndi fyrst og fremst um stongda partin av psykiatrisku viðgerðareindini P40, og dentur varð lagdur á at kanna, um krøvini um tvingsil í psykiatrilógini verða hildin.
Sjúklingarættindi og tvingsilsgerðabók
Við nýggju psykiatrilógini, sum varð sett í gildi 1. oktober 2009, vórðu krøvini til nýtslu av tvingsli innan psykiatriina herd og rættindini hjá sjúklingum undir tvingsli munandi styrkt.
Umboðsmaðurin staðfesti, at skipaðar mannagongdir eru fyri, nær og hvussu tvingsilsgerðabókin skal førast, og at atlit verða tikin til ymisku lógarkrøvini í samband við skráseting í tvingsilsgerðabókini.
Umboðsmaðurin hevði tó m.a. hesar viðmerkingar til skrásetingina í tvingsilsgerðabókini:
• Grundarlagið fyri frælsistøku var ikki í øllum førum eftirkannað til tíðina.
• Í fleiri førum vóru eftirkanningar av fastspentum sjúklingum ikki framdar 3 ferðir um samdøgrið, sum ásett er, ella býttar javnt yvir samdøgrið.
• Skrásetingin av nøvnum á teimum, sum viðvirka til eina tvingsilsfyriskipan, var ikki nøktandi.
Landssjúkrahúsið og Heilsu- og innlendismálaráðið hava boðað umboðsmanninum frá, at stig verða tikin til tess at tryggja, at ásetingarnar í psykiatrilógini verða hildnar.
Umboðsmaðurin vísti somuleiðis á, at í fleiri førum var ikki skrásett, um sjúklingurin hevði givið samtykki til viðgerðarætlanina, um viðgerðarætlan varð útflýggjað sjúklinginum, um kunnað samtykki varð givið, eins og dagføring av viðgerðarætlan ikki var skrásett.
Landssjúkrahúsið hevur boðað frá, at arbeitt verður við at betra um skjalfestingina av hesum viðurskiftum, og Heilsu- og innlendismálaráðið hevur boðað frá, at ráðið fylgir hesum arbeiði.
Heilivágsgoymsla
Undir eftirlitsvitjanini varð upplýst, at einki skipað eftirlit var við heilivágsgoymsluni á Psykiatriska deplinum, og at goymslan einans varð kannað, um illgruni var um óreglusemi. Hetta helt umboðsmaðurin als ikki vera nøktandi.
Landssjúkrahúsið hevur í sínum viðmerkingum til frágreiðingina hjá umboðsmanninum upplýst, at Landssjúkrahúsið hevur skrivligar mannagongdir og vegleiðingar um handfaring av heilivági, og metir, at nøktandi og skipað eftirlit er á ymisku deildunum.
Til hetta viðmerkir umboðsmaðurin, at somu viðmerkingar um vantandi eftirlit við heilivágsgoymslum framganga av frágreiðingini um dygdarmeting av Landssjúkrahúsinum frá februar 2017.
Heilsu- og innlendismálaráðið hevur boðað umboðsmanninum frá, at ráðið fer at taka spurningin um eftirlit við heilivágsgoymsluni upp við leiðsluna á Landssjúkrahúsinum.
Hølisviðurskifti v.m.
Eftir ætlan flytur psykiatriin í nýggj hølir í 2021. Umboðsmaðurin legði tískil ikki stóran dent á at kanna verandi hølisumstøður á Psykiatriska deplinum.
Umboðsmaðurin mælti tó til at bøta um baði- og vesiumstøðurnar, sum umboðsmaðurin als ikki helt vera nøktandi.
Landssjúkrahúsið hevur greitt umboðsmanninum frá, at Landssjúkrahúsið hevur ikki møguleika til slíka kostnaðarmikla umbygging, sum hetta krevur, og Heilsu- og innlendismálaráðið hevur víst á, at í 2021 hava sjúklingar einastovur við vesi og baði.
Umboðsmaðurin helt tað í nøkrum førum vera tørv á at gera ábøtur beinanvegin, umframt at bøtast kundi um onnur viðurskifti við smærri broytingum. Víst varð m.a. á, at tað lak um eitt vindeyga, at inngongdin til fysioterapiina var sjónliga forfallin, og at innrættingin av vitjanarrúmi og sjúklingastovum kravdi dagføring. Mælt varð harumframt til at kanna møguligar rýmingarleiðir í garðinum og at tryggja, at roykur frá roykirúminum ikki var til ampa fyri starvsfólk og sjúklingar.
Landssjúkrahúsið og Heilsu- og innlendismálaráðið hava boðað umboðsmanninum frá, at tað í tíðarbilinum frá eftirlitsvitjanini til nú eru gjørdar ábøtur á nærum øll nevndu viðurskifti, og at annað er í gongd.
Heilsubøtandi virksemi
Sjúklingur, sum umboðsmaðurin tosaði við undir eftirlitsvitjanini, gjørdi vart við, at tað ikki longur vóru somu møguleikar sum fyrr at stytta sær stundir við ymiskum frítíðarvirksemi. Umboðsmaðurin mælti Psykiatriska deplinum til at umhugsa at geva serliga sjúklingum, sum eru innlagdir í eitt longri tíðarskeið, og sum ikki eru so væl førir fyri at luttaka í virksemi uttan fyri Psykiatriska depilin, lættari atgongd til ymiskt virksemi at stytta sær stundir við.
Landssjúkrahúsið hevur boðað umboðsmanninum frá, at hetta verður tikið við í framtíðar tilrættaleggjan av deplinum. (LUM 16/00088)


text:
- Tíðindi, mentan og ítróttur
Uppskotið latið Løgtinginum
Løgtingsskrivstovan kannar nú uppskotið, so tað kann leggjast fram. Bárður Nielsen, formaður í Sambandsflokkinum vil ikki siga hvat ítøkiliga stendur í uppskotinum, men hann sigur at uppskotið er í tráð við tað sum flokkurin almannakunngjørdi seinast í november í fjør.
- Nú er talan um eitt lógaruppskot, og tí eru nógv fleiri smálutir í hesum uppskotinum, enn tað vóru í uppskotinum sum varð almannakunngjørt í november. Men leisturin er tann sami, og uppskotið verður alment fríggjadagin, sigur Bárður Nielsen.
Eftir tí sum Sambandsflokkurin almannakunngjørdi, so verður eingin fiskur seldur á eitt nú uppboðssølu, uttan so at kvotan fer uppum kvotuna, sum hevur verið seinastu 20 árini. Og nýggj fiskasløg, sum kvotur verða settar á, skulu seljast.
Reglur skulu gerast, so eingin kann eiga meir enn ein ávísan part av fiskivinnuni og útlendingar skulu framvegis sleppa at eiga í føroysku fiskivinnuni, mælti Sambandsflokkurin til, tá uppskotið varð almannakunngjørt.


text:
30. apríl 2018Nr. 52
Løgtingslóg um broyting í løgtingslóg um fyribyrgjandi heilsutænastur til børn og ung
(Heimild hjá heilsufrøðingum at heilsukanna børn og ung, tá skúlatíðin byrjar og endar)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 63 frá 17. mai 2005 um fyribyrgjandi heilsutænastur til børn og ung, sum broytt við løgtingslóg nr. 9 frá 12. mars 2014, verða gjørdar hesar broytingar:
1. Heitið á kapitli 2 verður orðað soleiðis:
“Fyribyrgjandi heilsukanningar hjá kommunulækna ella heilsufrøðingi”
2. Sum yvirskrift yvir § 2 verður sett:
“Fyribyrgjandi heilsukanningar hjá kommunulækna”
3. § 2 verður orðað soleiðis:
“§ 2. Børn undir undirvísingarskyldugan aldur skulu fáa tilboð um sjey fyribyrgjandi heilsukanningar hjá kommunulækna. Tríggjar av hesum kanningum skulu fara fram í fyrsta ári barnsins.”
4. Aftan á § 2 verður sett:
“Fyribyrgjandi heilsukanningar hjá heilsufrøðingi ella kommunulækna
§ 2 a. Børn og ung í undirvísingarskyldugum aldri skulu fáa tilboð um tvær heilsukanningar hjá antin heilsufrøðingi ella kommunulækna. Tann fyrra kanningin skal verða bjóðað við byrjan av skúlatíð barnsins. Tann seinna kanningin skal verða bjóðað tí unga stutt fyri, at ásetta undirvísingarskyldan endar.”
5. § 4 verður orðað soleiðis:
“§ 4. Landsstýrismaðurin ásetur nærri reglur um heilsukanningar sambært §§ 2 og 2 a.”
§ 2
Henda løgtingslóg kemur í gildi 1. august 2018.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 97/2017


text:
Alt gekk so seint fyri seg, nær um slow motion, ein minuttur var sum ein 1 tími, og 1 tími sum 1 minuttur. Annars hendi ikki so nógv meir, vit fóru heim, løgdu okkum í heitu bleytu songina og sovnaðu við tað sama, kroppurin føldist sum blýggj, eg havi aldrin áður sovi ein so fastan og góðan blund í mínum lívi, eg havi ei heldur følt meg so rebelskan sum júst tá.
Fyrst ferð eg royndi jolly green
17. juli 2013 - DulvnevtFyrstu fer eg royndi jolly green, var eg 15 ár og bangin fyri hvørjar fylgjurnar vóru. Eg og ein góð vinkona tosaðu um, at nú mátti okkurt spennandi henda millum alt tað keðiliga og vanliga skúlalívið, okkurt vit aldrin áður høvdu roynt, okkurt farligt, okkurt yolo - tað bleiv so til hash. Tað var tað svakast vit kundu koma framm til tá. Vit googla'u hvussu tað kendist at vera ávirka, og hugdu eftir eitt hav at dokumentarum sum boðaðu frá hvussu farligt og illa tað fór við kroppin - ið gjørdi tað eyka meira spennandi at royna hesa farligu plantuna. Eg fekk so eitt lítið fitt mix frá einum, eg kendi, og viðkomandi vísti mær hvussu vit skuldu gera. Nakrar dagar seinni settu vit okkum út við hav, festu eld í og andaðu inn. Fyrst føldu vit einki, men tá ið vit vóru komnar oman til grasi fór hjarta at banka, eins og hjartaði hálaði okkum niður at sita, høvdið tómdist við tonkum og kroppurin byrjaði at ristast eins og fanin var eftir okkum, men á ein deiligan hátt sjálvandi. Alt gjørdist so undarliga deiligt, so tómt. Tá ið vit høvdu siti eina løtu skeivar í høvdinum fóru vit víðari í býin, at møtast við vinfólkini ið øll róptu og garteraðu skít full. Tað tóktist so undarligt, her gingu vit millum komandi politikaranum, sakføraranum og pedagogum, heimaurin er fucked up var einasta eg kundi hugsa, men mær dáma tað soleiðis, svøk ung menniskju, sum nokk koma til fornuft fyrr ella seinni, tey liva lívi áðrenn tað er ov seint, men nú eg hugsi nærri so er tað aldrin ov seint at liva lívi.
Alt gekk so seint fyri seg, nær um slow motion, ein minuttur var sum ein 1 tími, og 1 tími sum 1 minuttur. Annars hendi ikki so nógv meir, vit fóru heim, løgdu okkum í heitu bleytu songina og sovnaðu við tað sama, kroppurin føldist sum blýggj, eg havi aldrin áður sovi ein so fastan og góðan blund í mínum lívi, eg havi ei heldur følt meg so rebelskan sum júst tá.
Posted by Fjøllini Dansa at 01:48
Subscribe to: Post Comments (Atom)


text:
Um Okkum
Sum kundi hjá Nomatek, tryggjar tú tær heildargóðar loysnir, og vit eru altíð klár at hjálpa og rágeva tær sum kundi.
Førleikar
Á Nomatek nýta vit nógva orku til menning av nýggjari útgerð fyri at halda okkum í fremstu røð, tá tað snýr seg um at framleiða útgerð til virkir og at kunna loysa aðrar uppgávur á besta hátt.
Á teknistovuni nýta vit mest 3D tekningar, har vit projektera í Inventor, sum er eitt av mest framkomnu telduforritunum til maskinkonstruktión.
Innan framleiðsluna seta vit stór krøv. Útbúnir handverkarar og røttu maskinurnar eru alneyðug. Nevnast kann:
- Sertifikatsveisarar til rustfrítt stál
- Útgerð til glasblásing
- Plasmaskerara ið klárar upp til 25mm tjúkt stál
- Profilvalsa til flatstál og rundstál
- Skermstýrd kantpressa, 220 tons, við CNC stýring


text:
Sambżliš į Mżruni 6 er partur av eind 6 ķ Trivnašardeplinum.
Samband fęst viš eindarleišsluna her
Sambżliš heldur til į Mżruni ķ Hoyvķk. Į sambżlinum bśgva 6 borgarar viš menningartarni. 1 borgari hevur egiš kamar mešan 5 borgarar hava ķbśšarlķknandi bśstaš. Harumframt hava teir atgongd til felags kųk, stovu, baširśm, massagurśm og vaskirśm. Borgararnir hava eisini atgongd til venjingarrśm, sum eisini er ętlaš Sambżlinum į Mżruni 4.
Ķ arbeišinum į sambżlinum veršur dentur lagdur į at skapa eitt gott og trygt heim, og viš stųši ķ tķ einstaka borgaranum at menna fųrleikarnar hjį viškomandi. Borgararnir eru eftir fųrimuni viš ķ hśsliga arbeišinum at gera mat, vaska klęšir, gera reint og keypa inn.
Gerandisdagar eru borgararnir til arbeišis ķ virknis- ella verkstašstilboši og į dagtilhaldi.
Ķ frķtķšini taka borgararnir lut ķ ymiskum virksemi ķ fųroyska samfelagnum og feršast ymsastašni ķ Fųroyum og uttanlands.
Bśfólkafundir eru av og į, har ymisk evnir verša višgjųrd, og avtalur um tiltųk verša gjųrdar.
Vekjandi nįttarvakt er į sambżlinum.
Sambżliš į Mżruni 6
Į Mżruni 6
188 Hoyvķk
Tlf: 311478
Teldupostur: sammyrini@av.fo
Dagført tann 15-12-2017


text:
Mikukvøldið 9. mai verður Open Mic/Open Stage í Perluni. Gestirnir hesa vikuna eru Sámal Jákup Jakobsen og Ingmar Mikkelsen. Trubaduranir báir hava nógvar royndir innan tónleikaheimin og tað sæst aftur tá teir fara á pallin. Vit gleða okkum til eitt hendingaríkt kvøld
Tiltakið er fyri øll tey, ið vilja sleppa at frambera sína list fyri øðrum. Hetta er eitt gott høvi hjá sangskrivarum, yrkjarum, søgusigarum og skemtarum at framføra egið tilfar, nýtt eins og gamalt.
Hugsanin handan tiltakið er at skapa karmar um ein kreativan verkstað, har høvi er at royna nýggj hugskot, í einum umhvørvi við samhugaðum listafólki. Øll eru vælkomin við sínum talentum.
Skráin er hendan:
19:30 – 20:00: Innskrivan
20:00 – 20:30: Gestirnir hesa vikuna
20:30 – 20:45: MonkeyRat Duo
21:00 – 22:30: Open Stage/Open Mic
Tiltakið er ókeypis og øll eru vælkomin, eisini tey ið bert vilja lurta og hyggja.
Meldur og Okkara stuðla tiltakinum.


text:
Mong vøkur orð eru søgd um, hvussu stórsligin føroyska náttúran er, men náttúran er ikki bara stórsligin. Hon er eisini eitt virðismikið tilfeingi til varandi orkukeldur.
Lagt varð til brots at vinna orku burtur úr vatni í Fossá í Vestmanna longu í 1907. Ólavur á Heygum skipaði fyri hesi ætlan, sum tó ikki kom í lag fyrr enn 50 ár seinni.
Enn tann dag í dag verður nógv tosað um at troyta varandi orkukeldur, tí oljan er kostnaðarmikil, dálkar illa og kann eisini fara at ganga undan.
Orkukeldur sum vatn, vindur, sólargeislar, fjarhiti og aldur ganga ikki undan, og í Føroyum er prógvað, at hesar keldur kunnu troytast á nøktandi hátt.
51 prosent av elframleiðsluni stavaðu frá varandi orkukeldunum – vatni og vindi –
og 49 prosent komu frá oljuriknu verkunum. Harvið er elframleiðslan úr varandi orkukeldum fyri fyrstu ferð síðani miðskeiðis í sjeytiárunum farin upp um elframleiðsluna úr olju, tá talan er um framleiðsluna eftir einum ári.
Vindmyllurnar í Neshaga og Húsahaga síggjast nú av álvara í tølunum. Framleiðslan úr vindorku øktist 58 prosent sammett við 2013, og elframleiðslan úr vatnorku hækkaði 34 prosent í 2014 sammett við árið fyri. Útbyggingar á Eiðisverkinum og nýggi tunnilin oman fyri Norðskála og suður ímóti Selatrað eru høvuðsorsøkin til øktu framleiðsluna úr vatnorku. Framleiðslan á oljuriknu verkunum lækkaði 16,5 prosent.
Til samanberingar kann nevnast, at 39 prosent av elorkuni í Danmark stavaðu frá vindi í 2014, sum er mest týðandi varandi orkukeldan innan elframleiðslu. Tað skrivar heimasíðan hjá DR sambært energinet.dk.
SEV hevur sett sær sum mál, at í øllum førum 60 prosent av árligu framleiðsluni komandi árini skulu stava frá vatni og vindi, og at elorkan verður 100 prosent grøn í 2030.
Vindmyllulund í Húsahaga
Tær 13 vindmyllurnar í Húsahaga økja munandi um elframleiðsluna burtur úr varandi orkukeldum. Árliga miðalframleiðslan úr vatni og vindi tilsamans ver
Vindmyllur í Neshaga
SEV arbeiðir í løtuni við at útbyggja vindorkuna í Føroyum. Og um gongst eftir ætlan, so verða 3 myllur aftrat at síggja í Neshaganum, heilt úti á Eys
Eiði 2 - Suður, boraður tunnil
Eiði 2 suður-verkætlanin er seinasti partur av vatnorkuútbyggingini hjá SEV í Eysturoynni. Arbeiðið umfatar at gera ein tunnil á 8,4 kilometrar frá No
Alduorkuætlan, SeWave
Á vári 2002 fóru SEV og oljufelagið ENI at kanna møguleikarnar at gera eitt alduorkuverk í Førouym. Arbeiðið varð skipað og fíggjað sum partur av føro


text:
Aling
GG: Skeiðið verður endurskoða. Er annars valskeið.
Málið við skeiðinum er at geva eitt breitt innlit í hvat krevst fyri bæði fíggjarliga og lívfrøðiliga burðadygga aling. Tað verður roknað við at næmingarnir hava eina ávísa grunnleggjandi lív- og evnafrøðliga vitan, og dentur verður í ávísan mun lagdur á at sjónliggera, hvussu henda vitan verður gagnnýtt í alivinnuni.
Ábyrgd: Knud Simonsen, Undirvísara: Knud Simonsen og serfrøðingar frá stovnum og vinnuni.
Undirvísingin
Undirvísingin verður partvíst í undirvísingarhølunum í Nóatúni og partvíst úti á alivirkjum. Hetta er nærri lýst í lestrarætlanini. Evnir, sum verða viðgjørd úti á virkjunum kunnu ikki roknast við at verða endurtikin 'heima' í undirvísingarhølunum á Nóatúni. Tí verður staðiliga mælt til at luttaka í 'útferðunum' til virkini.
GG: Skeiðið er undir endurskoðan!!!
Ymiskt tilfar
NVD hevur staðið fyri og annars luttikið í nakrar granskingar verkætlanir innan aling, umframt at eisini eru nakrar Bachelor uppgávur gjørdar innan fyri hetta øki. Alivinnan er sera vitunarkrevjandi, og hóast føroyska alivinnan er frammanlaga, so er fleiri áhugaverdir spurningar, sum enn ikki eru svaraðir. Hetta kann verða gjørt við eygleiðing í alibúrinum, sum á myndini til høgru, við mátingum bæði í sjónum og í starvstovum, teldu simuleringum og á ymsan annan hátt.
Les meira her.
Granskingarætlanir uttanlands
Niðanfyri eru slóðir til nakrar granskingarætlanir uttanfyri Føroyar.
- Sustainable Aquaculture in Europe (Consenus). Trýst her.
- US ARS National Programs: Aquaculture. Trýst her.
- Virksemi undir SEPA í Skotlandi. Trýst her.
- SINTEF, Fiskeri og havbruk a/s í Noregi. Trýst her.
- Nofima hjá Fiskeriforskning í Noregi. Trýst her.


text:
Um umbygging ella broytingar viðvíkja klimaskerminum, skulu orkusparingar fremjast.
Tiltøkini viðvíkja bara tí partinum av klimaskerminum, sum broytingin fevnir um.
Krøv til bjálving av klimaskermi og linjumissi eru lýst niðanfyri:
Um gólv, útveggir, hurðar, vindeygu ella takkonstruktión verða skift galda stk. 1-3 uttan mun til lønsemið, sí tó stk. 3.
Lønandi hitabjálving eigur at verða gjørd í sambandi við umvæling ella viðlíkahald av útveggjum, hurðum og vindeygum, gólvum og tekju.
Dømi um umvæling ella viðlíkahald, har ið lønandi bjálving eigur at verða framd, eru:
Linjumissur hevur stóran týdning fyri orkusparing og bágar av inniluftini. Ásetingin um linjumiss í sambandi við skiftan av vindeygum, umvæling av útveggjum ella gólvkonstruktiónum er bara galdandi, um umvælingar verða framdar av øllum lutunum, sum eru orsøk til linjumissin.
Byggitøknilig viðurskifti kunnu hava við sær, at ásetingarnar í stk. 2 hvørki kunnu lúkast á lønandi hátt ella á ráðiligan hátt viðvíkjandi slevju.
Tó kann eitt minni umfatandi arbeiði hava við sær, at orkutørvurin verður minni. Í tílíkum føri skal hetta arbeiðið verða framt.
Broytingar av bygningum, sum hava við sær økta orkunýtslu, kunnu fremjast, um samsvarandi orkusparingar verða framdar aðrastaðni. Broytingarnar skulu lúka krøvini í stk. 1.
Ásetingin verður t.d. tikin í nýtslu, um so er, at vindeygavíddin verður økt.
Økta orkunýtslan kann bøtast við t.d. meirbjálving, sólhitaútbúnaði, hitapumpuútbúnaði ella sólkyknum.


text:
Tað er úrslitið, sum telur
Formula er fremsti heildarveitari av kunningartøkni í Føroyum.
Hví velja Formula?
Okkara aðalmál er at virka fyri, at okkara viðskiftafólk fáa optimerað sítt virksemi, og harvið økja teirra framleidni.
Heildarveitari
Okkara loysnir fevna um alt títt virksemi og skapa meirvirði umvegis størri inntøkur og færri útreiðslur, so tú sparir tíð og pening.
Vit kenna umstøðurnar
Vit hava 30 ára royndir og hava tí servitan, tá ið tað kemur til umstøðurnar hjá føroyskum fyritøkum og stovnum.
Loysnir til tín tørv
Vit veita loysnir, sum loysa júst tykkara tørv. Vit bjóða bæði hillaloysnir og skraddaraseymaðar loysnir.
Góðir førleikar til tørvin hjá tínari fyritøku
Í tøttum samstarvi við vinnuna, hava vit fingið vitan og førleikar á nógvum ymiskum økjum, har vit bjóða eina røð av tænastum og vørum, sum betra framleidni hjá tínari fyritøku.
Nethandil
Sel tína vøru á netinum
Góðar søgur, sum endurtaka seg
Vit skilja avbjóðingarnar, sum fyritøkur og stovnar hava. Avbjóðingar skulu loysast frá einum heildarsjónarmiði fyri hvønn einstaka kunda. Úrslitið við hesi tilgongd er fleiri jaligar søgur í ymiskum vinnugreinum. Tær kunnu lesast niðanfyri.
Ein langur listi við nøgdum kundum
Set teg í samband við okkum í dag
Set teg í samband við okkum og hoyr meira um Formula og hvørja tænastur, vit kunnu bjóða tær.


text:
Legendan tekur enn eitt tørn
Tór-Ingar Akselsen hevur endiliga játtað at tikið enn eitt ár í svarta búnanum. 36-ára gamli sandavágsmaðurin var av týðningarmestu leikarunum í fjør, og dygdirnar og royndirnar fara at hjálpa okkum væl.
Tór-Ingar er av royndastu leikarunum í Vágum nakrantíð, og, at hann tekur enn eitt ár á vøllinum, hevur sjálvsagt stóra ávírkan á felagið og liðið. Íroknað steypakapping og altjóða dystir, hevur Tór-Ingar nærum 300 dystir á hægsta stiði, við 07 Vestur, FS Vágum og HB. Á toppskjúttalista okkara, liggur Tór-Ingar nr. 2, við 59 málum, trý aftanfyri Holgar.
Her vesturi hevur Tór-Ingar vanliga verið at sæð frammaliga á vøllinum, men í fjør var tað meira sum verjuleikari, hann fekk roynt seg. Drúgvu royndirnar gera, at hann helst eisini kann røkja fleiri pláss.
Vit vóna at síggja nógv til Tór-Ingar í ár, og ynskja honum hjartaliga góða eyðnu í avbjóðingunum, sum liggja fyri framman.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
3. flokkur arbeiddi í verkstøðum
Týsdagin 20. febr. arbeiddu næmingarnir í 3. flokki í verkstøðum. Næmingarnir vóru býttir í 4 bólkar. Teir høvdu fýra verkstøð á 30 minuttir, og allir næmingarnir komu runt til øll verkstøðini. Verkstøðini vóru: Handil, borðspæl (kaninspil), krossgátur (roknistykki) og roknisøgur/faldisøgur.
Eitt dømi uppá eina faldisøgu: Tríggir dalmatinarahvølpar hava sjey svartar blettir í part. Tilsamans hava teir 21 blettir, tí 3 hvølpar ferðir 7 blettir eru 21 blettir.
Næmingarnir kliptu dalmatinarahundar út og límaðu teir í "pop-up" bøkur, sum teir gjørdu sjálvir. Teir skrivaðu og teknaðu eisini roknisøguna í bókina.


text:
Evi Tommysdóttir Djurhuus skrivar annað ferðabræv úr Nashville:
Mánadagin checkaðu okur út av hotellinum og inn á The Writer’s Room. Tað eru hjúnini Cumming, sum leiga hetta ‘rúmið’ út til tónleikarar og sangarar. Maðurin, sum eitur Bryan Cumming, hevur ljóðstudi í kjallaranum. Hann er fyrrverðandi gittar- og saxofonleikari í rock and roll bólkinum Sha Na Na og hevur millum annað spælt saman við Steven Taylor, sangaranum í Aerosmith, og countrysangaranum Vince Gill, sum ofta hevur verið vertur tá Country Music Association letur virðislønir.
Kathy Chiavola og eg vandu saman, og seinni um kvøldið vóru okur aftur á The Station Inn. Hesa ferð vóru tað The Time Jumpers sum undirhildu okkum. Millum limirnar í bólkinum kunnu nevnast Vince Gill, Paul Franklin, Dawn Sears og Kenny Sears, sum er maður Dawn. Hon syngur duett saman við Halli Joensen í vakra sanginum My sweetest hello. Paul Franklin spælur stealguittar og hann var ein av teimum, sum var í Føroyum í samband við Nashville.fo. Hann spælur eisini á fløgunum hjá Halli Joensen og eg fekk sent honum eina heilsan úr Føroyum. Paul Franklin lat endiliga heilsa aftur og minnist við gleði aftur á ferðina í Føroyum. Týsdagin vandu eg og Kathy aftur og um kvøldi vóru vit aftur á palli á The Listening Room Cafe, sum er eitt singer/songwriter pláss í býnum.
Evi


text:
John Tordar Poulsen er nú komin afturat hópinum hjá Betra liðnum hjá AB. Hann hevur skrivað sáttmála fyri hetta kappingarárið, og tá spæliloyvið er komið uppá pláss, er klárt hjá honum at taka eitt tørn fyri AB.
John Tordar er 32 ára gamal og er vágbingur. Hann hevur stóran part av fótbóltskarrieruni spælt á liðnum hjá vágbingum undir heitunum VB, VB/Sumba og FC Suðuroy. Tó hevur hann eisini fyri nøkrum árum síðani roynt seg hjá Fram, MB og FC Hoyvík.
Seinastu hálvttriðju árini hevur hann spælt í Jyllandsseriuni við Horsens Freja, meðan hann hevur verið í Danmark og lært til byggifrøðing. Nú hann er komin heim aftur á klettarnar, er hann farin í starv hjá Húsavarðatænastuni. Har hevur samstarvið óivað verið gott millum hann og Sorin Anghel og Dimitrije Jankovic, ið báðir eisini starvast hjá Húsavarðatænastuni. Eitt samstarv, sum John Tordar ætlar at føra víðari sum leikari hjá AB, undir høvuðsleiðslu av Sorin.
Vit ynskja John Tordi vælkomnan, og vit eru øll spent uppá kappingarárið, ið júst er byrjað.
(Á myndini eru Sigmar Jacobsen frá FC Argir og John Tordar Poulsen)


text:
Útgáva nr. 15 av Miðnámsrit
Mentan26-01-2018 - 08:07 - Jóanis Albert Nielsen
Um blaðið
Afturmelding frá lærara til næmingar kann vera ein drívmegi í læringini. Men um tað skal eydnast, skal hon fáa næmingin at hugsa og geva honum meiri arbeiði, enn lærarin hevur havt av henni.
Fráfallið á føroyskum miðnámi er stórt, samanborið við onnur lond. Ein orsøk kann vera, at skúlin ikki dugir nóg væl at rúma næmingum við serligum fortreytum.
Lestrar- og vinnuvegleiðing á miðnámi byrjaði í 1974. Í nógv ár snúði hon seg nógv um at kunna um møguleikar í Føroyum og uttanlands. Men nú er vegleiðing um persónlig viðurskifti hjá næmingunum størsti parturin av vegleiðingini á miðnámi.
Fólkaheilsuráðið skrivaði søgu í frágreiðing frá 2017, tá ið tað ávaraði um vandan við at sita ov nógv framman fyri skíggjum. Ein av vandabólkunum eru miðnámsskúlanæmingar.
Nýggjársaftan 2017 kom landsstýrismaðurin í mentamálum við uppskoti um málmenning hjá børnum. Í 2013 vísti kanning, at 80% av tilfari á miðnámi er á donskum, men enn er einki nýbrot hent viðvíkjandi málmenning á miðnámi.
Spurningurin, hvussu vit skulu geva næmingum met, er óheppin. Heldur áttu vit at spurt, hví vit geva met, tí tað kundi fingið okkum at endurskoðað ta skaðiligu siðvenjuna at geva næmingum met, meðan teir enn eru í ferð við at læra.
Blaðstjórn: Olav Absalonsen og Tórður Johannesarson


text:
Orð og lag: Mark No Limits
Um eg nú seti meg hjá tær,
Vilt tú so syngja fyri mær,
Tí mær leingist so at hoyra teg,
Sig at tú enn elskar meg!
Ongantíð tú sigur meir,
Kom babba góði balla meg,
Sig mær eina søgu og signa meg,
Jesu pápin verjur teg og einglar teir!
Hjarta mínum leingist so at finna inn til tín,
Lítli eingil mín sing fyri mær,
Sig mær tít goymistað,
So eg kann finna inn,
Skilja tínar tankar
Sig mær hví tú goymur teg,
Eg vil so fegin tað,
At tú og eg vit syngja sama lag.
Babba kom og set teg her,
Og eg skal syngja fyri tær,
Um eitt lítið hjarta sum er mær nær,
Eingin er sum tú í hesi verð!
Í huga mínum altíð tú,
So tá eg tegni tegni eg,
Lítla heita hjarta sum varðir meg,
Og vita skalt tú at eg elski teg!


text:
Á heysti 2015 fóru universitetini Ilisimatusarfik í Grønlandi, Háskólin á Akureyri, Háskúli Íslands í Reykjavík, Universitetet i Nordland á vesturstrond Noregs og Fróðskaparsetur Føroya undir eina nýggja altjóða og tvørfakliga masterútbúgving í West Nordic Studies, Governance and Sustainable Management.
Nýggja masterútbúgvingin gevur lesandi framúr møguleikar at ávirka menningina í Grønlandi, Íslandi, Føroyum og vestur Noregi og gevur lesandi møguleikar at flyta seg millum ymisku økini í útnorði.
Masterútbúgvingin í West Nordic Studies, Governance and Sustainable Management miðar eftir at veita ítøkiliga vitan um arktiska økið eins og førleikar at hava ábyrgd fyri átrokandi samfelagsmálum, ikki minst við at duga at knýta hesi til søguligu menningina í royndunum at ýta av innan høvuðsevnini í aktuella orðaskiftinum um samfelagsligar avbjóðingar – serstakliga við atliti til veðurlagsbroytingar og burðardygd.
Endamálið er at økja vitanina um felags avbjóðingar í økinum og at hækka útbúgvingarstøðið. Útbúgvingin leggur seg eftir at útbúgva kandidatar, sum hava førleikan at skilja og fara í takholt við samansettu avbjóðingarnar, sum útjaðaraøkini í útnorðurlondunum hava sum partur av arktiska økinum.
Útbúgvingin leggur upp til eitt samanberandi perspektiv, tá ið tað kemur til at taka við teimum átrokandi avbjóðingum, sum økið hevur í dag, her uppi í tær samfelagsligu avleiðingarnar, ið standast av veðurlagsbroytingum og sum ávirka fólkafátøk øki og mikrobúskapir, fjarleika, arbeiðsmøguleikar, kynsspurningar innan mentan og útbúgving, upprunamentan og trygd, samleika og mentanarligan arv, leitan eftir náttúrutilfeingi, samfelagsstjórnan og sjálvræði.
Fyri meiri kunning um samstarvið og um hini universitetini, far inn á www.westnordicstudies.net og fylg okkum á Facebook https://www.facebook.com/westnordicstudies/
Umsóknarfreistin fyri altjóða umsøkjarar er 1. mars
Umsóknarfreistin fyri føroyskar og aðrar norðurlendskar umsøkjarar er 1. mai 2016


text:
Flokkurin er sjálvstýrisflokkur. Tað merkir, at virkað verður fyri sjálvstýri. Málið er, at føroyingar taka fulla ábyrgd av tjóðini og fáa fullan avgerðarrætt fyri henni. Flokkurin er sosialliberalur og fyri, at samfelagið byggir á privata ognarrættin og á fyritakssemi hins einstakra. Flokkurin er tó fyri neyðugari almennari stýring. Ognarrættur og fíggjarlig ábyrgd eiga at vera knýtt hvørt at øðrum við tí fyri eyga at røkja og økja ognir Føroya fólks. Flokkurin byggir á kristnu siðalæruna og vil verja trúarfrælsi, politiskt frælsi, mentanar- og vinnufrælsi, og er ímóti mannamuni og allari happing. Á hesum grundarlagi hevur Sjálvstýrisflokkurin sett sær fyri at tryggja lívsgrundarlag og sjálvsøgd rættindi hins einstakra borgara, at fremja ein rættvísan sosialan politikk eftir føroyskum fortreytum, og at menna føroyskan siðaarv, mál og mentan.
Virkað verður fyri fullum sjálvstýri, at føroyingar gerast sjálvbjargnir, og at Føroyar verða viðurkendar sum tjóð. Grundlóg verður gjørd fyri Føroyar. Ríkisrættarliga støða Føroya verður løgd út til fólkaatkvøðu. Bert lógir, sum í síni heild eru samtyktar av Føroya Løgtingi eiga at galda í Føroyum. Føroyskur heimarættur og føroyskt pass eiga at verða staðfest. Fólkatingssessirnir verða tiknir av. Føroya løgmaður verður valdur beinleiðis av fólkinum. Tryggjast skal, at tilfeingið á landi, í sjógvi og undirgrund er ogn Føroya fólks og skal verða gagnnýtt við skynsemi til frama fyri tjóðina sum heild bæði nú og í framtíðini. Undirgrundin út á hálva leið til næstu grannalond verður løgd undir føroyskt vald. Landsrættindi Føroya verða varðveitt og ikki latin aðrari tjóð, millumtjóða feløgum, felagsskapi ella einstaklingi at ráða yvir.
Fíggjarorka landsins verður grundað á tað vinnuvirði, sum samfelagið skapar. Peningakervi landsins eigur at vera føroyskt sermál. Langtíðaravtala verður gjørd við donsku stjórnina um fíggjarviðurskifti landanna millum, serliga blokkstuðulsskipanina og uttanlandsskuldina. Íleggingar verða langtíðarraðfestar. Løgtingsfíggjarlógirnar skulu javnviga. Skattur, tollur og onnur avgjøld Skatta- og avskrivingarlóggávan verður tillagað soleiðis, at hon eggjar til privata uppsparing og arbeiðis- og vinnuskapandi virksemi. Bruttoskattaskipanin verður dagførd og víðkað, lagt skal verða upp fyri, at láginntøku- og barnaríkar familjur verða ikki fyri vanbýti. Skattagjaldið má í ongum føri fara upp um 50%. Toll- og merivirðisgjald á føroyskum vørum og tænastum verður endurskoðað og tillagað, so at tey gagna vinnulívinum.
Orka
Vatn-, vind-, og aðrar nýtiligar orkukeldur verða at kanna og brúktar, tá ið tøknin og fíggjarliga grundarlagið eru í lagi, og raksturin væntast at bera seg. Tó má farast um náttúruna og umhvørvið við størsta varsemi.
Almenn fyrisiting
Almenna umsitingin verður skipað soleiðis, at hon hóskar til føroysk viðurskifti.
Uttanríkismál
Landsstýrið leiðir allar samráðingar við onnur lond um mál, ið viðvíkja Føroyum. Føroyar skulu hava sjálvstøðuga umboðan í Norðurlandaráðnum. Virkað verður fyri linna í heiminum gjøgnum altjóða samstarv.
Umboðsstovur
Í teimum londum, sum vit samskifta við, eiga vit at nýta rættin til at seta egin umboð á donsku sendistovurnar.
Vinnulívspolitikkur
Ein hóskiligur og miðvísur vinnulívspolitikkur fyri landið eigur at tryggja øllum hondum arbeiði, og føroyskum vinnulívi eigur at verða tryggjað kappingarføri.
Fiskivinna
Virkað verður fyri at fremja miðvísa og burðardygga stovnsrøkt í fiskivinnuni grundað á praktiskar og vísindaligar royndir og tilmæli, og at gera greitt býti millum veiðihættir. Húkafiskiskapinum skal verða veittur best møgulig kor. Mest loyvda veiði, tøkniligar stýringar, friðingar og tillaging í veiðiorkuni, eru saman við fiskiloyvum, besti stovnsvarðveitandi politikkur, til tess at vit kunnu gagnnýta fiskastovnarnar burðardygt við besta samfelagsbúskapi fyri eyga. Heildarætlan verður gjørd fyri fiski- og alivinnuna, undir hesum royndir og kanningar við havbiti. Dentur eigur at verða lagdur á royndarfiskiskap í heima- og altjóðasjógvi. Góðskueftirlit verður skipað eftir myndugleika- og marknaðarkundakrøvum.
Kunningartøkni
Dentur verður lagdur á at geva kunningartøknini møguleikar at mennast og gerast lønsamur vinnuvegur og stuðul í landsbúskapinum.
Landbúnaður
Búnaðarpolitikkurin skal við langtíðarheildarætlan verða settur í fastar karmar, so at hann við menning, ráðgeving, upplýsing og frálæru kann gerast týðandi og burðardyggur vinnuvegur.
Ídnaður
Føroyskur ídnaður og føroyskt handverk verða at stuðla. Heimamarknaðurin skal vaksa og verða stuðlaður við miðvísari upplýsing, marknaðarføring og heildarætlan.
Handil
Føroyar eiga at vera uttan fyri ES. Við millumtjóða avtalum og samstarvi grundað á handilsligan dugnaskap eiga vit at fáa best møguligt samstarv við ES og aðrar marknaðarsamgongur.
Samferðslumál
Arbeiðið upp á vegir, havnir, berghol og lendingar verður framt um alt landið eftir heildarætlan. Samferðslan eftir landi, sjógvi og loftvegis verður útbygd og samskipað.
Ferða- og farmasigling
Ferða- og farmasigling eigur at vera á føroyskum hondum. Flutningsfyritøkum okkara skulu verða veitt kor, ið gera tær førar fyri at geva dygga og kappingarføra tænastu eisini í altjóða samanhangi.
Oljuvinna
Føroyskt oljufelag verður sett á stovn. Dentur verður lagdur á at gera okkum tilbúgvin til at vera uppi í oljuvinnuni, tá olja verður funnin í føroysku undirgrundini. Føroyingar skulu hava fult ræði á øllum viðurskiftum í sambandi við rannsóknum og vinnu úr havbotninum ella slíkari vinnu á landi. Við áløgdum burturleggingum skal verða forðað fyri, at stórar tíðaravmarkaðar inntøkur til landið avskepla búskap og kappingarføri okkara á øðrum økjum.
Sosialmál
Sosiala forsorgin verður skipað eftir føroyskum viðurskiftum og eigur at veita tryggleika tá ið sjúka er, í ófullføri, arbeiðsloysi og í elli, og arbeiðisloysistrygging verður skipað við sjálvstrygging. Virkað verður fyri at fyribygja sjúku, neyð og líðing, at ófullførum gevast møguleikar at vera uppi í arbeiðis- og samfelagslívi, og at eldri kunnu verða verandi í egnum umhvørvi ella heima hjá familju síni sum longst. Barnsburðarfarloyvisgrunnur verður settur á stovn fyri allar partar á arbeiðsmarknaðinum. Røktar- og ellisheim, vardar íbúðir, ansingar-, barna, og smábarnastovnar verða bygd eftir tørvi.
Heilsumál
Øllum borgarum verður tryggjað ókeypis lækna-, tannlækna- og sjúkraviðgerð, eins og læknakanning til tess at fyribyrgja sjúkum. Sjúkratryggingarskipanin verður dagførd og skipað til føroysku fyrisitingina at reka. Heilsumiðstøðir verða bygdar, har tørvur er á teimum. Lívsneyðugur heilivágur verður ókeypis.
Málið
Føroyskt er móðurmálið og megingrundarlagið undir øllum
mentanarlívi og okkara fremsti samskiftismiðil. Útbúgving í føroyskum á øllum stigum verður
ment, og dentur skal verða lagdur á dagliga menning og røkt.
Føroyskt er almenna málið í Føroyum. Settur verður serkønur málrøkil við almennu fjølmiðlarnar, og almennu fjølmiðlunum verður álagt at gera sítt ítarsta at skapa málinum bestu kor.
Skúli og útbúgving
Landsins skúlaskapur verður skipaður á føroyska grund og eftir føroyskum tørvi. Hann skal tryggja borgarum holla frameftirlítandi útbúgving, handaliga sum andaliga, har øll, sum hava hug og hegni, skulu hava møguleika at vinna sær útbúgving - heima og burturi. Útbúgvingar- og granskingarætlanir, ið kunnu menna og skapa eitt fjølbroyttari vinnulív, vaksa útflutningsvirði og møguleikar, skulu verða raðfestar, somuleiðis tær útbúgvingar ið menna føroyskt mál, siða- og mentanararv og vitan um føroysk samfelagsviðurskifti. Bygdarskúlarnir eiga at verða varðveittir, har tað er møguligt. Dygd og møguleiki í frálæruni skal tó altíð liggja fremst. Møguleiki skal vera at reka frískúlar á góðkendum grundarlagi. Dentur verður lagdur á at tálma allari rúsevnismisnýtslu, og at upplýsa um hesi evni innan skúlagátt.
Mentan
Lista-, skjala-, bóka- og onnur søvn verða skipað soleiðis, at tey kunnu veita øllum borgarum holla og dygga tænastu, og ansurin fyri listini skal mennast. Tjóðleikpallur, áhugaleikpallur, menning av kvøðing og dansi og tónlistaskúli eins og felagslívið verður at stimbra og leggja í fastar karmar. Fornminnini skulu verða skrásett og kannað. Lóg um fjølmiðlasið verður sett í gildi til tess at verja einstaklingin, eins væl og móðurmálið og siðaarv okkara.
Ítrótt
Ítróttin verður stuðlað, í tann mun tað er neyðugt, til tess at geva øllum møguleika at íðka ítrótt.
Kirkjan
Fólkakirkjan verður yvirtikin.
Kommunumál
Virkað verður fyri betri samvinnu millum kommunur, og fyri at kommunur sjálvbodnar leggja saman í størri eindir, so at tær kunnu gerast førar fyri at loysa uppgávur til frama fyri samfelagið. Inntøkubýtið og ábyrgd millum land og kommunur verða broytt, so kommunur fáa størri part av skattligu inntøkunum, størri avgerðarrætt í kommunalum spurningum og størri ábyrgd av avgerðum sínum. Almennu stovnarnir verða skipaðir soleiðis, at teir ið eru, betur kunnu verða kommununum til hjálpar. Virkað verður fyri, at partar av almennu umsitingini verða lagdir út á kommunurnar. Kommunulóggávan verður nútímansgjørd.
Náttúru- og umhvørvismál
Tiltøk verða framd, so at náttúran verður ikki óneyðugt skemd av bygging, vegagerð, burturkasti, dálking og slíkum. Djóralívið verður fjálgað um við bøttum friðingarreglum. Dentur verður lagdur á at fyribyrgja dálking á landi, sjógvi og í luft, heima og í altjóða samstarvi. Trygdarætlan verður gjørd at taka til í umhvørviskreppu. Náttúruráð verður sett á stovn. Kommunur verða stuðlaðar at seta upp reinsiverk. Gjørdar verða lógir og reglugerðir fyri ferðafólk og ferðafólkavinnu í samráð við kommunurnar.
Ferðsla
Dentur verður lagdur á at útbúgva øll væl, tá um ferðslu ræður. Tiltøk verða sett í verk til tess at bøta um trygdina, eitt nú í fjølbygdum økjum. Upplýsing um ferðslu, eigur at vera týðandi táttur innan skúla og í allari ferðslufrálæru.
Trivnaður
Førdur verður miðvísur trivnaðarpolitikkur, sum hevur sítt fremsta stavnhald at tryggja øllum vinnuførum hondum arbeiði á staðnum, og sum skal bøta um mentanar- og trivnaðarviðurskifti. Vinnugrundarlagið verður víðkað við øktari ídnaðarútbúgving og øktari landbúnaðarframleiðslu. Føroyskur heimaídnaður og smáídnaður verður stuðlaður. Virkað verður fyri, at persónligt frælsi við ábyrgd verður veruleiki, og at lóggáva og almenn fyrisiting nívir ikki hin einstaka, men verður einføld og løtt at skilja. Felagslívið verður styrkt.


text:
Innskriva á telefonini
Atlantic Airways bjóðar kundum sínum at innskriva seg við fartelefonini.
Talan er um eina tænastu, har viðskiftafólkini fáa eitt SMS sendandi 22 tímar undan fráferð, sum boðar frá, at nú er klárt til innskriving.
Tú trýstir á leinkjuna og kemur beinleiðis inn til tína bóking og kanst innskriva teg. Ferðapassið sæst á skíggjanum.
Tú skalt tó hava internet samband fyri at fáa ferðapassið framaftur á flogvøllinum. ein annar møguleiki er at taka mynd av ferðapassinum (screenshot), so tú hevur atgongd til myndina á fartelefonini, líkamikið um tú hevur atgongd til netið ella ikki.